Kulturala — Eibar.ORG | Eibarko peoria\nAurten ere, udarako gauak girotzeko asmoz, diaporama ekitaldiak antolatu ditu Arrate Kultur Elkarteak, Eibarko Udalaren laguntzaz. Uztailaren 6, 7, 8 eta 9an izango dira saioak. Denak gaueko 22:30etatik aurrera. Programa osoa honako hau da: Uztailak 6an, asteartea, gaueko 22,30etan, KEPA GONZALEZ-ek egindako "NAVIGATING PEACE" izena duen diaporama ikusgarria izango dugu, Irlanda-ri buruz. Informazio gehiago hemen Uztailak 7an, asteazkena, gaueko 22,30etan, MARTIN BONO-k egindako "SUDAFRIKA eta NAMIBIA" gaiari buruzko diaporamak. Martin Bonok lurralde horietako irudiak gertura ekarriko dizkigu. Informazio gehiago hemen Uztailak 8an, osteguna, gaueko 22,30etan, KEPA GONZALEZ-ek egindako "TENER 13 AÑOS EN EL 36" izeneko diporama. Diapotama-erreportai historiko honen bidez Kepa Gonzalezek arlo honetan bere maisutasuna agertaraziko digu. Informazio gehiago hemen Tartean, egun berean, Uztailak 8an, "ASTELENA FRONTOIA 100 URTE" Bideo erreportai laburra (9 minutu) eskeiniko da. Informazio gehiago hemen Uztailak 9an, ostirala, gaueko 22,30etan, "UNA NOCHE DE VERANO" antzerki irakorria eskeiniko dute Ernesto Barrutia, Maite Lorenzo eta Eduardo Falces aktoreak, Naiara Azpeitia Violoncelloa eta Alberto Toledano teknikariaren laguntzarekin. Informazio gehiago hemen Sarrera librea da eta denok konbidatuta zaudete\nEibarko Astelena Frontoiak 2004ko ekainaren 24an 100 urte bete ditu. Urte betetze hau ospatzeko hainbat ekitaldi programatu dira. Hori dela eta, Arrate Kultur Elkarteko diaporama astean Astelena 100 urte bideo erreportaje laburra eskainiko dugu. Ostegunean, uztailak 8an, Jose Valderrey erreportajearen egilea San Andres Elizako Klaustroan izango da gurekin, gaueko 22:30etatik aurrera. Astelena frontoiaren mendeurrenaren programa osoa www.debabarrenaturismo.com webgunean.\nDiaporama astearen bigarren gauan, MARTIN BONO-k SUDAFRIKA eta NAMIBIA herriei buruzko diaporamak eskainiko dizkigu. Beti bezala, San Andres-eko klaustroan, eta uztailak 7a, asteazkena, 22:30etatik aurrera izango da. Namibia, 824.292 km karratutako lurraldea eta bakarrik 1.3 milloi biztanle, paisaia ikusgarriak. Parke Natural ezberdinekin Etosha-ko Parke Nazionala, Azurren, eskeletoen kostaldea, Cape Cross, Namib-ko basamortua. Orokorrean Namibia paisaia handien lurraldea eta Afrikako tribu bitxienak bizi diren tokia da. Bere osotasunean Namibiako herria 11 etniak osatzen dute. Orange ibaiak Namibia eta Sudafrikaren arteko muga egiten du, eta Kalahari basamortuko hondarra itsasoraino eramaten du. Sudafrika aldaketa eta kontraste handiko lurraldea da. Parke natural oso interesgarriak ditu: Kruger, Kalahari Gemsbok, Richtersveld, Madikwe, Pilanesberg,... eta hiri harrigarriak. Martin Jauja Bono-k argazkilaria eta bidaiaria, prestatu duen ikusentzuteko erreportajean lurralde horietako irudiak gertura ekarriko dizkigu eta sentsazio guzti horiek trasmititu nahi dizkigu. Erantzunik ez\nEz dut inoiz ahaztuko 1944 urteko goiz hura. Berriz ere Irunen, zortzi urte luze erbestean izan ondoren... Horrela hasten da Tener 13 años en el 36 erreportajea. Datorren ostegunean, uztailaren 8an, Eibarren izango den Joaquín Galvez, 80 urteko irundarraren historia. Irudi eta komentarioen bitartez Joakinek bere garaiko historia kontatzen du. Joakinekin batera, Kepa Gonzalez, dokumentalaren zuzendaria izango dugu gure artean. Hau da Arrate Kultur Elkarteak, Eibarko Udalaren laguntzaz, antolatu duen diaporama astearen hirugarren emanaldiaren leloa. Ostegunean, uztailak 8an, gaueko 22:30etan, izango dugu ikusteko aukera, San Andres elizako klaustroan. Bere aita eta bere anaia Irungo frentean geratzen ziren bitartean Joakinek exiliorako bide luze bat hasten zuen: Frantzia, Catalunya, berriz ere alemanek okupatutako Frantziako lurraldeak, azkenik, zortzi urte beranduago, gerra osteko Irunera bueltatzeko. Kepa Gonzalezen erreportajeak gure historiako epoka bat jasotzen du, sasoi haiek zuzenean jasan zituen protagonista baten irudietan, eta egilearen eta Joakin Galvez protagonistaren komentarioekin. Fitxa teknikoa: Zuzendaria: Kepa González Protagonistak: Joaquín Gálvez Gidoia: Joaquín Gálvez, Juan Ezeiza Ekoizpena: Meltxor Villarrubia, Mireia Lluch Soinua: Jimmy Bidaurreta, Juan Ezeiza, Mª Eugenia Etxeberria, Ane Landa, Josean Zarco Diseinua, errealizazioa, muntaia: DIAPOLAN Erantzunik ez\nJende ugari pasatzen ari da Arrate Kultur Elkarteko Pintura Eskolako ikasleek antolatutako lehen erakusketan. Igandean itxiko da, beraz artista hauen aurrerapenak ezagutu nahi dituzuenok, azkar ibili. Erakusketa orduak honako hauek dira: Astegunetan: 19,00etatik 21,00etara Larunbata eta jai egunetan: 12,00etatik 14,00etara eta 19,00etatik 21,00etara Argazkia: Julio Calleja. El Correo Informazio gehiago hemen\nDatorren asteartean, uztailak 6an, San Andres elizako klaustroan Arrate Kultur Elkarteak, Eibarko Udalaren laguntzaz, antolatu duen diaporama astearen lehen emanaldia izango da gaueko 22:30etan. Emanaldian kontakizunaren protagonista den Xabier Agote pasaitarra izango da. Xabier Agote Ameriketatik txaluparen patroia da eta duela gutxi Navigating Peace 2003 (Bakearen alde nabigatzen) proiektua aurkeztu du Bartzelonako Forum 2004 ekitaldian. Kepa Gonzalez, DIAPOLAN ekoizpen etxearen zuzendaria eta bidaiaren jarraipen audiobisuala egin duena, emanaldian izango da. Navigating Peace duela urte bete sortutako proiektua da eta Irlandako Causeway Coast Itsas Ondarea babesteko elkartearen iniziatiba izan zen. Irlandarrak Albaola pasaiako itsas ondarea defendatzeko elkartea gonbidatu zuten eta elkarte bien artean itsas tradizioa eta gatazka politikoa amankomunean duten bi herrien elkarlaneko proiektua garatu zuten. Ideia nagusia Irlanda uharteari bira osoa ematea zen, baina itsas ontzi tradizionaletan eta metodo tradizionalak erabiliz: besoen eta haizearen indarra baino ez, arraunean eta belaz, gure arbasoek egiten zuten bezala. Era berean, elkarbizitzarako proiektua zen. Txalupa irlandarrean %50a katolikoak ziren, beste %50a protestanteak. Txalupa edo traineruan elkarrekin bizitzeko kapazak baziren, zer gaitik ez lehorrean? Ameriketatik traineru euskalduna XVIII mendean arrantzale euskaldunak antxoa eta sardinetara joateko erabiltzen zutenaren kopia da. Ameriketako Euskal etxeek finantzatutako trainerua da: 700 kilo ingurukoa eta hamaika metro eta erdikoa. Esan bezala, belei, arraunei eta arraunlariei esker dabilena. Proiektuaren protagonistek Irlandako Lehendakariaren Jauregian jaso zuten egindakoaren errekonozimendua. Aurkeztuko den erreportajeak ekimenaren izana jaso nahi du.\nKlaustroko Antzerkia prestatzen\nLehendabizi, NOCHE DE VERANO (UDAKO GAUA) honekin nahi duguna, gure irudimen sortzailea lantzea eta bultzatzea da. Gainera, berezko eszenografia zoragarria dugu: Estatu mailan interesgarrienetarikoa den San Andres Elizako ate platereskoa. Sortzaile handien testuak hartu ditugu, non dardarazten gaituzten gauzetaz mintzatzen diren: amodioa, heriotza, guden zentzugabekeria, ironia, eta abar. Hau da, gizakiok nahiaz edo nahigabe bizitzan zehar noraezean ibiltzera bultzatzen gaituzten sentimenduak. Bere ekitaldi kulturalen barnean Arrate Kultur Elkarteak antolatutako emanaldi hau Eibarren inoiz egin ez den zerbait da eta berritasunagatik erakargarria izan daitekeela uste dugu. Nabarmentzea ikuskizunaren muntaian ipini den ilusioa eta, gure nahia da, ilusio hori zuek guztiei eraman nahi dugu. Parte hartuko dute: Testu narratzaileak: Ernesto Barrutia, Maite Lorenzo eta Eduardo Falces. Violoncelloa: Naiara Azpeitia Teknikaria: Alberto Toledano Egitaraua Letania de los solteros (Anonimoa) Rimas (Gustavo Adolfo Bécquer) Dicen que no hablan las plantas (Rosalia de Castro) Un hombre de gran nariz (Francisco de Quevedo) Ande yo caliente ... (Luis de Góngora y Argote) La maldecida (Rafael Alberti) La picarona (Rimbaud) Ascensión del vivir (Vicente Aleixandre) Como comerte (Xabier Zelaiaundi) Elegía (Miguel Hernandez) A Pablo Neruda con Chile en el Corazón (Rafael Alberti) Erantzunik ez\nPintura Eskolako Ikasleen Erakusketa Topaleku Aretoan\nSan Juan egunean, ekainaren 24an, Arrate Kultur Elkarteko Pintura Eskolako ikasleen Erakusketa inauguratu zen arratsaldeko 19:00etan. Okre hori piskat hartu eta norberaren gustura zinz ziriarekin nahastuko dugu; horri, karmin laka apur bat gehitu. Hori dena hartu eta meditatutako intentzioz lientzo baten gainean ipini. Lortutako haragitzeak seduzitu, desafiatu iradoki, salatu proposatu, inspiratu, akusatu edo liluratu egiten badu: pinturaren poesia lortu dugunaren seinale Erakusketan parte hartzen dute: Amaia Agirregomezkorta M Angeles Alonso Miguel Aizpitarte Cristina Azpiri Charo Baglieto Aitor Cano Ana Conde Mari Fran Ereña Mari Fran Guridi Mari Hernaez Koteli Jose Larrañaga Jose Leon Arrate Lopez Lutxi Santamaria Juli Urizarbarrena M Dolores Zabala Erakusketa ekainaren 24tik Uztailaren 4ra. Erakusketa orduak honako hauek dira: Astegunetan: 19,00etatik 21,00etara Larunbata eta jai egunetan: 12,00etatik 14,00etara eta 19,00etatik 21,00etara Loturak: Correo: Exposición en el Topaleku de Eibar. 2004/06/26\nUdako diaporamak eta antzerkia\nAurten ere, udarako gauak girotzeko asmoz, diaporama ekitaldiak antolatu ditu Arrate Kultur Elkarteak, Eibarko Udala eta Eibarko Klub Deportiboko argazkilaritza taldearen laguntzaz. Aurten, gainera, antzerki irakurria gehitu dugu azken egunerako. Azkenengo lau urteetan bezala, San Andres elizako klaustroan egingo dira ekitaldiak Uztailaren 6, 7, 8 eta 9an. Beti bezala, Uztaileko lehen astean egingo den mini-zikloaren programa osoa honako hau da: Uztailak 6an, asteartea, gaueko 22,30etan, KEPA GONZALEZ-ek egindako NAVIGATING PEACE izena duen diaporama ikusgarria izango dugu, Irlanda-ri buruz. Uztailak 7an, asteazkena, gaueko 22,30etan, MARTIN BONO-k egindako SUDAFRIKA eta NAMIBIA gaiari buruzko diaporamak. Martin Bonok lurralde horietako irudiak gertura ekarriko dizkigu. Uztailak 8an, osteguna, gaueko 22,30etan, KEPA GONZALEZ-ek egindako TENER 13 AÑOS EN EL 36 izeneko diporama. Diapotama-erreportai historiko honen bidez Kepa Gonzalezek arlo honetan bere maisutasuna agertaraziko digu. Tartean ASTELENA FRONTOIA 100 URTE Bideo erreportai laburra (9 minutu) eskeiniko da. Uztailak 9an, ostirala, gaueko 22,30etan, UNA NOCHE DE VERANO antzerki irakorria eskeiniko dute Ernesto Barrutia, Maite Lorenzo eta Eduardo Falces aktoreak, Alberto Toledano teknikariaren laguntzarekin. Sarrera librea da eta denok konbidatuta zaudete!! Loturak: Correo 2004/06/21\n2004ko Asanblada Orokorraren laburpena\nEkainaren 17 a, Arrate Kultur Elkarteak bere urteko ohizko asanblada orokorra egin zuen. 50 pertsona inguru parte hartu zuten Zuloagatarren kaleko egoitzan egin zen batzarrean. Ekitaldi programa 2004 urterako onartu zen, eta 2004-2007 ildo estratejikoak, 2004 urteko aurrekontu orokorra 50.036,81 eurotakoa eta Zuzendaritza Batzorde berria, lehen aldiz elkarte osoaren historian emakume bat presidente bezala duena, Ima Berasaluze. Asanbladak onartu zituen gai garrantzitsuenen artean, ondorengo hauek daude: JARDUERA PROGRAMA 2004ko , honako ardatz eta ekimenekin: Ekoizpen kultural propioa finkatu eta indartu Hitzaldiak: 6-10 hitzaldi Pintura eta margolaritza kurtsoa Bertso Bazkaria. Bertsolaris gazteen saioa VII Eguen Zuri Argazkilaritza lehiaketa Udako Diaporama astea Ikusi eta Ikasi: Kultur txangoak Antzerkia: 2 saio. Dastaldia San andresetan Ekoizpen kulturala elkarlanean XXXIX Euskal Jaia, Eibarko Klub Deportiboarekin Programa Berbaldixak, UEU eta eta Kitto-rekin Argazkilaritza Maiatzean, Eibarko Klub Deportiboarekin Beste elkarteekin harremanak sendotu Proiketu amankomunetan parte hartzea. Euskara Biziberritze Plana Agenda XXI Mendiko astea EKKE proiektuaren garapenena jardutea Lokalen erabilera bultzatu Lokalen eskaintza bestelako talde, elkarte eta abarrei. Lokalen egoera hobetu Bestelakoak Kultur ondarea gehitzen jarraitzea. Ekipamenduaren hobekuntza. Etorkizunerako kultur proiketua eta lokalen eraberritze plan orokorra garapena. Urteko AURREKONTU orokorraren onarpena: 50.036,81 euro 2004 – 2007 ILDO ESTRATEJIKOEN ONARPENA. Ekitaldi Kulturalak gehitzea Eibarko beste taldeekin harremanak sendotzea. Berpizte soziokulturalaren proiektu amankomunaren garapena Arrate Kultur Elkartea lokalen eraberritzea Komisioen sorkuntza eta partaidetza bultzatzea. Zuzendaritza Batzarra zabaltzea ZUZENDARITZA BATZORDEAREN berrikuntza eta 10 pertsona izatera zabaltzea, ondorengo partaideekin: Presidentea: Ima Berasaluze Presidente-Ordea: Jesus Mari Gisasola Diruzaina: Arrate Eraso Idazkaria: Begoña Garate Bokalak Arte eta Erakusketak: Elixabet Eguren Ekitaldiak: Maribel Garate Azpiegituraren eraberritzea: Aitor Elkoro Komunikazioa: Eneko Astigarraga Euskal Kultura: Serafín Basauri Batzorde Soziala: Asier Ezenarro Loturak: Ima Berasaluze es la nueva presidenta de la Kultu. Diario Vasco 2004/06/22 La Kultu se propone como objetivos el incremento de su actividad y renovar los locales. Correo 2004/6/30\nÉstas también son muy típicas: A la kinkirrinera, ...\nFyasdi, 2013/06/01 11:23\n3 más: Gaueko izar: http://www.goear.com/listen/54...\nTadeji, 2013/05/20 14:33\nArrazoia duzu, boto delegatuaren datak zuk ...\nArrate Kultur Elkartea, 2013/02/21 18:27\nHilabete beranduago. Bazkideok jaso dogun ...\nSerafin Basauri, 2013/02/20 17:52\nLos txistularis suelen tocar a menudo la pieza ...\nGipler, 2012/08/21 18:00\nOtro tema habitual es Lantzeko ihauteria ...\nsatyi, 2012/07/24 00:31\nEskerrak, gracias. En las fiestas vascas (euskal ...\nYesmil, 2012/07/21 15:03\nHola: Soy Maite, la hija de miguel Angel,quiero ...\nMaite Astíz Huarte, 2010/04/01 02:00\nKaixo lagunak! Bagera Elkartetik (Donostiako ...\nBagera Elkartea, 2008/09/09 15:07\nAupa Oier, lehiketara aurkeztutako argazki batzuk ...\nArrate Kultur Elkartea, 2008/05/16 12:31


ARARTEKOA ETA ACNUR EUSKO LEGEBILTZARRAREN GIZA ESKUBIDE ETA BERDINTASUN BATZORDEAREN AURREAN AGERTU DIRA - ETORKINAK ETA KULTURA ANIZTASUNA\nARARTEKOA ETA ACNUR EUSKO LEGEBILTZARRAREN GIZA ESKUBIDE ETA BERDINTASUN BATZORDEAREN AURREAN AGERTU DIRA\nManuel Lezertua arartekoa Eusko Legebiltzarraren Giza Eskubide eta Berdintasun Batzordearen aurrean agertuko da, Francesca Friz-Prguda ACNURren Espainiako ordezkariarekin batera, errefuxiatuen krisi humanitarioarekin eta horiek hartu eta babestu beharrarekin zerikusia duten ekimen batzuk azaltzeko.\nJakina denez, joan den otsailean, autonomia erkidegoetako herriaren defendatzaileek honako izenburuko adierazpena onartu zuten Gasteizen: "Autonomia erkidegoetako herriaren defendatzaileen baterako adierazpena, errefuxiatuek eta asilo eskatzaileek bizi duten krisi humanitarioaren aurrean". Lezertuak han onartutako akordioak, hausnarketak eta analisiak azaldu dizkio batzordeari.\nAdierazpen hartan egindako proposamenei buruz, oraintsu hasitako ekimen bat nabarmendu du arartekoak, ACNURrek ere bultzatutakoa; horren bidez, Eusko Jaurlaritzari galdetu dio ea zer jarduera eta ekimen onartu dituen edo onartzeko asmoa duen, esperientzia pilotu gisa, Greziatik eta Italiatik datozen adingabe atzerritarrak Euskal Herrian birkokatu ahal izateko, izan ere, adingabe horiek bakarrik daude eta nazioarteko babesa eskatu dute.\nOrobat, bere mintzaldian aipatu du euskal biztanleek frustrazio sentimendua bizi dutela, botere publikoek hartu dituzten neurriak motelak eta eskasak direlako.\nArartekoak esan duenez, sentimendu horrek "herri-ekimen batzuk eragin ditu, gerragatik, jazarpenagatik, goseagatik eta izuagatik beren etxeak utzi behar izan dituztenei laguntzeko, Euskadira heltzen laguntzeko ere bai, nahiz eta haiek ez bete administrazio eskakizun guztiak".\nEkimenen izaera humanitarioa egiaztatzeko asmoz, Arartekoak zer gestio egin zituen azaldu du Lezertuak, ekimen horiek pertsonen salerosketarekin nahas ez daitezen. Horren haritik, nahasketak ekiditeko, Migrazioari buruzko Europako Agendatik eratorritako araudi-esparrua hobetzea proposatu zuen, Ombudsmanaren Nazioarteko Institutuak (IOI) berriki Bartzelonan egindako bileran. Ekimen horrek harrera ona izan zuen.\nEgiaz, migratzaile eta errefuxiatuei laguntza humanitarioa ematea Europako gizarte zibilaren elkartasunaren erakusgarri dela adierazi zuten bertara joandako erakundeek. Ondoren, hauxe adostu zuten: Europar Batasuneko estatuei eskatzea portaera hori ez dezatela sartu pertsonen salerosketarako aurreikusita dagoen zigor arloko jazarpenaren barruan, eta, ezer egitekotan, babes ditzatela legez kontrako pertsonen salerosketaren biktimak.\nVitoria-Gasteiz, 2017ko apirilaren 26a\nArartekoaren interbentzioa 26-04-2017


Aisialdi ortuen baldintzen erregelamendua, martxan - Oñati - Goiena.eus\nAisialdi ortuen baldintzen erregelamendua, martxan\nOihana Elortza 2014-09-10 11:49\nSan Martin auzoan egingo dituzte aisialdirako ortuak\nSan Martinen egingo diren aisialdirako ortuen erabilera arautuko duen erregelamendua behin behineko izaeraz onartu zuen udalbatzak eguenean egindako ez ohiko osoko bilkuran. Izenematea zabaltzen dutenean, ortua izan gura duten denek eman behar dute izena, baita lehen eman zutenek ere.\nEAJk proposamen bat baino gehiago egin zizkion Udal Gobernuak prestatu zuen araudiari, eta Bilduko zinegotziek guztiak onartu zituzten. Hala, eta beste batzuen artean, baratze horietan erabiliko den konposta bertan sortutakoa izango dela onartu zuten, eta gehiagoren beharra izanez gero, auzo konpostan sortutakoa erabiliko dela. Euri-urak aprobetxatzea, erabiltzaileek sortu behar duten elkartearen funtzioak zehaztea eta baratza eredu horrek herriko nekazarien merkaturatzea ez oztopatzea ere onartu zituzten, adibidez.\nInteresa duten guztiek eman behar dute, baita lehen eman zutenek ere. Udalbatzak erregelamendua behin betiko izaeraz onartu ostean zabalduko da izena emateko epea. 10 eguneko epea izango dute herritarrek izena emateko, eta beste 10 egongo dira onartuen eta ez onartuen zerrendari alegazioak jartzeko. Behin betiko zerrenda argitaratu ostean, zozketa egingo da. Azken sei hilabetetan Oñatin erroldatuta egotea beharrezkoa da izena emateko, baita ortua erabiliko den epean ere. Lizentziak bost urterako izango dira.


Wikiloc | ibilbideak Ordizia- Idiazabal-Etxegarate-Otzaurte-San Adrian-Urbia-Katabera-Meatzeak (Minas)-Aztiriako Meatze Labeak (Hornos)-Mutiloa-Ordi - Ordizia, País Vasco (España)- GPS track\nOrdizia- Idiazabal-Etxegarate-Otzaurte-San Adrian-Urbia-Katabera-Meatzeak (Minas)-Aztiriako Meatze Labeak (Hornos)-Mutiloa-Ordi\n1.140 44 160\nBisitak 1528, kokapena 27\nItzuli polit bezain gogorra. Udan egiteagomendatzen da, izan ere ostoak eta hezetasuna+lokatza dela eta jetsieran tramo bat oinez egin beharko da. Bestela itzuli polita, gozatzeko jetsierekin.\nItzulia Ordiziako estaziotik abiatzen da. Idiazal arte errepidez joan ondoren Etxegaratera igoko gara N-1a eskuinetara utziz. Hemendik Otzaurterako bidea hartuko dugu. Bertan indarrak berritu ondoren San Adriango kobazulotik garai bateko erromatar kaltzada hartu eta Urbiako fondara joango gara. Kontuz, tramo hau bizikleta gainean egiteko oso zaila da eta asko jota pare bat kilometro oinez egin beharko dira.\nUrbiako fondan hamaiketakoa egin ondoren, honen atzetik aizkorriko mendilerroaren amaieraraino joango gara eta bertan beheruntz hasiz, Katabera aldera. Hemen ere tramo zail bat dago seguruaski oinez egin beharrekoa. Ondoren gozatzea besterik ez da geratzen eta aldapa behera izango da ia dena garai bateko mehategietako labeetatik igaroz Mutilora iritsi arte.\nAzkenik, berriz ere errepidea hartuko dugu Ordiziako estaziora iritsi arte. Hori bai, bizikleta garbitu nahi izanez gero, Idiazabal pasa eta BP-gasolindegian izango duzu aukera.\nAZTIRIAKO MINATAKO LABEAK\nBizikleta garbitzeko ura BP gasolindegia\nCRUCE BAJADA SENDERO\nFIN DE TRAMO NO CICLABLE\nLanga Etxegarate 1\nLANGA ETXEGARATE N-1\nSAN ADRIANGO PASOA\nTRAMO DIFICILMENTE CICLABLE2\nKaixo, zure lagunak ibilbide interesgarri hau topatu du Ordizia- Idiazabal-Etxegarate-Otzaurte-San Adrian-Urbia-Katabera-Meatzeak (Minas)-Aztiriako Meatze Labeak (Hornos)-Mutiloa-Ordi https://eu.wikiloc.com/ibilbide-mountain-bike/ordizia-idiazabal-etxegarate-otzaurte-san-adrian-urbia-katabera-meatzeak-minas-aztiriako-meatze-lab-11364555 Ondo izan, Wikiloc - Munduko GPS ibilbide eta interesguneak


20.astea Eskerrik asko! - 2 Beñat Txekian\n20.astea Eskerrik asko!\n2 Beñat Txekian | 2013-04-01 18:02\nAurreko astea ez zen nolanahiko izan niretzat. Berezia, ezohikoa, anormala, ... gutxi esatea da. Ez dira egunero 26 urte betetzen, (egia esan behin bakarrik, ez?) eta etxekoengandik 2200 km-tara are gutxiago.\nEguna hasi zenetik, egun osoan zehar eta bukatu zen arte, sentipen ugari pasa ziren niregandik. Baina egia esan behar badut, inoiz ahaztuko ez dudan urtebetetzea izan da nire XXVI.a. Horregatik eta beste arrazoi askorengatik, aste honetako blogeko sarrerako lehenengoko hitzak eskerrak emateko aprobetxatuko ditut. Eskerrak gainera letra larriz, izan ere aipatzen ditudan guztiek merezi dute, beraien gestu handi zein txikiengatik, pozik eta zoriontsu pasa bainuen nire eguna.\nKontutan izan, biderkagaien ordenak ez duela sekula emaitzarik aldatzen. Ez dadila inor haserretu gero..\nEskerrak, AITA eta AMAri . Zuengatik izango ez balitz, ni ez nintzateke hemen egongo eta era berean esperientzia hau ez litzakeelako posible izango.\nEskerrak, INESi. Inoiz egin didaten oparirik politenetarikoa, irribarre triste zein, negar malko alaiak sortarazi dizkidana, eskaini didalako. Eskerrak ere MIKELi, tipi-tapa eta tipi-tapa artean niretzako tartetxo bat izan zuelako.\nEskerrak LEIREri. Munduaren beste puntan egon arren, inoiz espero ez nukeen oparia nire eskuetara heltzea lortu zuelako.\nEskerrak, AMAMA; MIKEL, EDURNE eta JOXEri; ANE eta XABIri, XABI eta MAITANEri, NESTOR eta MAIDERi, JONi, ANTXON eta NEREAri, RUTH eta GARAZIri, (eta falta diren beste guztioi)..Zuetako agerraldi bakoitzak, elkarrekin pasatako momentu on asko ekarri baitizkit berriro ere burura.\nEskerrak, KUADRILLAri. zuen inprobisazio lanak parekorik ez duelako eta zuen mugimendu ero eta xelebreekin barre algara ugari bota ditudalako.\nEskerrak JUANJO, ROSI eta OLATZi, esperimentu arraro hau burutzen laguntzeko bere burua eskaini dutelako.\nEskerrak BEÑATi, jakirik gogokoenaz gozoztatuta, goizeko nire lehen irribarrea sortarazi zuelako.\nEskerrak lankide diren URZULA, VITA, ZDENEK, DALIBOR, MARTIN, MIRKA eta NIKA. Beste 26 urte pasa ondoren eta 52 betetzen ditudanean ere gogoratuko dudalako, behinola, martxoko egun elurtsu eta haizetsu batean zeinekin igo nintzen, Lysa Hora tontorrera.\nEskerrak, MIKEL eta XABIri, nahiz eta lanbide berdina ez izan, kamiseta bera daramagulako.\nLaburbilduz, Eskerrak, era batera edo bestera nire egunaz gogoratu zareten guztioi!\nEskerrekin bukatuta, orain gure peripezia eta kontuekin jarraituko dut.\nAsteburu oso musikala izan dugu martxoko azkeneko egunek osatu izan dutena. Entsegu partzial, entsegu general eta kontzertuarekin lepoz betea. Horregatik, asteburua indarrez eta energiaz hasteko, erdi aroko gaztelu baten dekorazio eta atmosfera duen jatetxe batera hurbildu ginen ostiraleko bazkaria burutzeko asmoarekin. Penzion Hrad-eko zerbitzarien mozorroek eta argizarizko argiteriak, bertako jaki goxoei ukitu berezi bat ematen diete.\nOso aukeraketa ona izan zen, eta seguraski berandu baino lehen bertara bueltatuko gara.\nLarunbatean, kontzertua eduki genuen. Azken orduko aldaketa misteriotsu batzuengatik, Ordaz zuzendari mexikarrak kale egin eta bere ordezko batek egin zituen bere lanak. Honi buruz esan beharra dago, nahiz eta bere zainetan latindar odolik ez egon (eslovakiarra baita bera) oso ondo barneratu eta transmititzen jakin zituela Amerika erdi aldeko erritmo eta doinuak. Gustura jo genuen, bere gidaritzapean.\nEmanaldia bukatu ondoren, orkestran egindako lagunekin solasean ibili ginen, nola ez, edari eta janari artean. Gainera, berriketaldiz berriketaldi, datozen asteetarako planak ere hitzarmendu genituen ere! … Ea betetzen ditugun.\nBukatzeko, idatzi gabe gelditu ezin dena kontatu behar dut. Neguz mozorrotutako, udaberri honetako hasiera hotza epelduko duen gertakaria etortzekoa da. Goian aipatu ditudan aita eta ama, aste santutako oporrak Txekiar Errepublikan igarotzera baitatoz. Beraiekin nik ere oporralditxo batez disfrutatzeko aprobetxatuko dut.\nPD: ONDO PASA ASTE SANTU HAUETAN OPORRETARA ZOAZTEN GUZTIOI, ETA BAITA ETXEAN GELDITZEN ZARETENEI ERE!\nasko eskerrik kontzertua mss ordaz orkesta orkestra sinfonietta


Hika-mikak Uda programaren inguruan - leihoa.info\n29 de junio de 2020 29 de junio de 2020 adminLeioa, Entrada\nUdaLeioan programan izena eman duten haur guztiek plaza lortu dutela eman du ezagutzera gaur Udalak.\nLehenengo eta bigarren hamabostaldia beterik daude, eta izena eman duten ume guztiak onartu dira, tokiko instituzioak ezagutzera eman duenez.\nJarduerak Altzaga, Txomin Aresti, Artatza eta Mendibileko ikastetxe publikoetan izango dira datorren asteazkenetik aurrera, uzztailak 1.\nUDA lan poltsaren begiraleen haserrea eragin du erabakiak\nLeioako Udalak urtero antolatzen ditu UDA izeneko udaleku irekiak 7-13 urte bitarteko ume eta gaztetxoentzat. Udaleku horretan begirale lana egiteko Udalak lan poltsa bat du eratua, hortik behar diren begiraleak kontratatzeko.\nEzagutzera eman duten komunikatuan diotenez, «maiatzaren 21ean jakin genuen Udalak Covid-19a dela eta, «osasuna babesteko eta kutsatzeak saihesteko neurri gisa» udalekuak bertan behera geldituko zirela.Neurri honen jakitun, Udaleko webgunean eskegitako albiste baten bitartez izan ginen.» Baina, handik hilabetera, ekainaren 20an, «Leioako txikiek UdaLeioan kanpaina berriaz gozatuko dutela» jakin zuten, berriro ere, Udalaren webgunearen bitartez.\nUDA programaren begiraleak Udalarekin kontaktuan jarri ziren, eta UDA kanpaina urteroko formatuan bertan-behera geldituko zela berretsi, eta aurtengo udalekuak azpikontratatutako enpresa batek kudeatuko dituela jakin zuten. «Gaur gaurkoz, udalekuak hasi baino bi egun lehenago, Udaleko langileen arabera ez dakite zein enpresari esleitu zaion zerbitzuaren kudeaketa.»\nGertatutako guztiaren harira, udalekuetako lan-poltsa publikoko langileok, lehenik eta behin «Covid-19 pandemiaren aitzakia hartuta, urteetan zehar publikoa izan den zerbitzuaren kudeaketa pribatizatu izana» salatu dute.\nBestalde, pribatizazioaren ondorioz, «Leioako gazte asko lanik gabe geratu izana, urteetan zehar lanpostuak esleitzeko erabilitako lan-poltsa publikoa albo batera utzi dutelako» kritikatu dute. «Azpimarratzekoa da, gazte askorentzat urteko diru sarrera bakarra izan ohi dela udalekuena, eta egun bizi dugun krisiaren testuinguruan, are egoera larriagoan uzten gaituela guzti honek. Izan ere, Udalak udalekuen kudeaketa enpresa pribatu bati esleitzeaz gain, ez du lan-poltsa publikoko langileon laspostua bermatu.»\nUdal lan poltsa horretako begiraleen iritziz, «prozesu guzti honetan begiraleok izan dugun desinformazioa eta gardentasun falta» nabarmena izan da, «ez delako inor gurekin kontaktuan jarri aldaketa guzti hauen berri emateko.»\nHorregatik guztiagatik, Udalari gertatutakoaren inguruko azalpenak eskatzen dizkiote UDA programaren begiraleek eta datozen urteetan «udalekuaren antolaketa publikoa berreskuratzea, eta aurtengoari dagokionean, aurreko urteetako lanpostuak mantentzeko neurriak har ditzaten.»\nDeclaración institucional sobre el día internacional del orgullo LGTBI+


GALANT Ate lerragarridun biltoki-konbinazi - tindu zuriko haritz-xafla - IKEA\nGALANT Ate lerragarridun biltoki-konbinazi\nMotelgailuari esker, atea leun eta zaratarik atera gabe ixten da.Tartea apalen atzean kableak pasatzeko eta atzealdeko irteeratik ateratzeko.10 urteko bermea. Berme-liburuxkan aurkituko dituzu baldintzak.Altzari hau bulegoetan erabiltzeko probatu da eta hurrengo arauek ezartzen dituzten iraunkortasun- eta egonkortasun-baldintzak betetzen ditu: EN 14073, EN 14074, ANSI/BIFMA x5.9 eta ISO-7170.Altzari hau horman jartzea gomendatzen dugu, altzariak berak dakarren segurtasun gailuarekin.Tresneria elektronikoak zamatzeko gidaliburuko argibideak jarraitzen direla ziurtatu. Tresna elektrikoak zaindu gabe luzez uzten dituzunean, gomendagarria da argindarra etetea.Diseinatzailea\nNOTRANS/ NOTRANS/ NOTRANS:NOTRANS, NOTRANS, Paperezko xafla, NOTRANS, Berniz akriliko pigmentatua.\nNOTRANS/ NOTRANS:NOTRANS, NOTRANS, NOTRANS, Berniz akriliko pigmentatua., Plastikozko ertza\nGALANTAte lerragarridun armairuaArtikulu kopurua:803.651.33Produktuak hainbat pakete ditu\nZabalera: 61 cmAltuera: 9 cmLuzera: 164 cmPisua: 27.62 kgPaketeak: 2\nZabalera: 79 cmAltuera: 5 cmLuzera: 118 cmPisua: 19.65 kgPaketeak: 2\nZabalera: 83 cmAltuera: 4 cmLuzera: 117 cmPisua: 22.34 kgPaketeak: 2\nZabalera: 83 cmAltuera: 4 cmLuzera: 117 cmPisua: 19.65 kgPaketeak: 2\nMuntatzeko argibideakGALANT Ate lerragarridun armairua803.651.33\nBeste dokumentu batzukGALANT Ate lerragarridun armairua803.651.33\nProduktuaren tamaina320x120 cm\nBiltegiratze asko leku gutxiagotan\nAte gidaridunak dituen GALANT armairuan idazmahaiaren ondoan behar dituzun karpeta eta artxibategi guztiak gorde ditzakezu. Ate gidaridunak irekitzean ohikoek baino leku gutxiago okupatzen dute; beraz, armairua edonora egokitzen da eta idazmahaia askoz ere argiagoa izango duzu.\nAte lerragarridun biltoki-konbinazi, tindu zuriko haritz-xafla320x120 cm\nLizar-xafla tindu beltzarekinZuriahelburuazuriunea


Perspektiba konikoa ikasleen lanak 3ebaluaketa\nPERSPEKTIBA LANTZEN Zer da PERSPEKTIBA? Errealitatearen 3 dimentsioak adierazteko teknika da. Errealitate hori, perspektiba konikoarekin –ihes puntu bakar edo birekin - adierazten dugu. PROPOSAMENA : Eman zaizun gardenki papera ( PLANO BISOREA ), leiho batean kokatu zinta itsaskorrarekin edo kartoiaz marko sendo bat egin. Begi bat itxiz, errotuladore permanente batekin ikusten duzuna kalkatu. Urruntasun efektua lortu behar duzunez aukeratu leku egoki bat, pasabidea, elis barneak... ea. 3.\nAsier Panfilo 4.\nNerea Martinez 5.\nSaioa Atutxa 6.\nPatricia Aldekoa 7.\nNerea Larrondo 8.\nJon Viar 9.\nJoseba Iza 10.\nIñigo Olazabal 11.\nNagore Gómez 12.\nUdane Perez 13.\nIker Aburto 14.\nAinhoa Elorza 15.\nAitziber Etxebeste 16.\nAitzol Guerrero 18.\nIrune Saratxaga 19.\nEneko Gil 20.\nAndoni Aspuru 22.\nMaider Omatos 24.\nAitor Garcia 25.\nMaider Garcia 26.\nEneko Zalaya 27.\nNaroa Arrospide 29.\nMarina Fernández 31.\nGorka Madariaga 32.\nJosu San Pedro 33.\nGaizka Bruno 34.\nNagore Bovedilla 35.\nGaizka Larrazabal 36.\nAinhoa Elorza 37.\nGotzon Arzanegi 38.\nLuken Bidaurrazaga Recommended


GELDI zikin uzte basak - Hendaye\nGELDI zikin uzte basak\nArgitaratze eguna\t17 azaroa 2020\nEuskal Hrigune Elkargoaren bilketa langileek zikin uzte basa anitzez gehiago daudela ikusi dute, batez ere bilketa edukiontzien ondoan. Horrek bitarteko gehiago jartzera behartzen gaitu eta, hartara, zergapeko ororen faktura goratzen da.\nZer da zikin uzte basa?\nLurrean uzten diren hondakinak, hala leku publiko nola pribatuetan, uzte basatzat hartzen dira, baita bilketagune baten aitzinean utzirik ere. Hondakinak osasunerako arriskutsuak zaizkie herritarrei karrikan botatzen direnean, osasun publikoaren mespretxuan.\nKutsadura hori ekiditeko, bi bide daude:\nKartoien eta traste zaharren kasuan (altzariak, elektrogailuak…), edota hondakin berdeen kasuan: Ipar Euskal Herriko 26 hondakindegietako batean uztea; zabalik dira eta babes keinuak aplikatzen dira haietan (musukoa jantzi behar da).\nEtxeko hondakinetarako edota birzikla litezkeen gainestalkietarako: bilketa guneetan uztea. Edukiontzia beterik bada, beste bilketa gunera behar da joan edo honi abisua eman: Euskal Elkargoaren zerbitzuak.\nHendaiako hondakindegia, Txakamartegiko bidean, astelehenetik larunbatera da zabalik, 8:30etik 17:45etara, eta igandeetan 9:00etatik 12:00etara.\nZeinahi galderatarako, Euskal Elkargoaren zenbaki berdera dei ezazu: 0800 64 2014 (deia urririk telefono finkoetatik)\nZinpeko elkargo langileak 2021etik goiti\nZikin uzte basa oro (hala naturan nola edukiontzien aitzinean) arau hauste bat da. Halakoa egin duenak isuna jaso dezake, egin duenaren larritasunaren arabera 1500 euroetaraino hel daitekeena. 2021. urtearen hastapenetik goiti, polizia zerbitzuez gain, zinpeko elkargo langileek ere jarriko dituzte isun horiek.\nAurreko artikulua : Azaroaren 11ko zeremonia


Fukushimako ehunka herritarren Gobernuaren aurkako demanda - GARA\nDatorren martxoaren 11n aurkeztuko dute Gobernuaren eta TEPCO konpainiaren aurkako demanda, egun horretan bi urte beteko baitira hondamendia gertatu zenetik.\n18.000 hildako eragiteaz gain, eremu zabala hustu egin behar izan zuten, erradiazioa dela-eta. 320.000 lagunek beren etxeak utzi beharra izan zuten: 16.000 inguruk senideen eta ezagunen etxeetan bizitzeko, eta gainerakoek propio eraikitako behin-behineko lekuetan egoteko.\nJiji Press agentziak jakinarazi duenez, geroztik Gobernuaren aurka prestatutako lehen demanda da 350 pertsona horiek aurkeztuko dutena. Auzi-jartzaileek 400 euroko hileroko laguntza exijitzen dute, agintarien eta konpainiakoen axolagabekeriak eragindako kalteen ordainetan. Kopuru hori Fukushima, Miyagi, Yamagata, Tochigi eta Ibaraki herrietako erradiazioa garbitu arte jaso beharko lukete, demandatzaileen arabera.\nShinzo Abe lehen ministroak Iwate eta Miyagi bisitatu zituen atzo. Kargua abenduaren 26an hartu zuenetik hirugarren bisita du atzokoa. Rikuzentakatan lore eskaintza egin zien herri horretan izan ziren 2.000 inguru hildakoei. �Behar diren ahalegin guztiak egingo ditugu berreraikuntzarako eta susperraldi ekonomikoa lortzeko, zuen bizitzak lehenbailehen berreskuratu ditzazuen�, esan zien kaltetuei.\nLehen ministroak bisita horiek erabiltzen ditu Gobernua hondamendiaren inguruko lanetan mantsoegi dabilela dioten salaketei aurre egiteko.\nAgintarien irudia berriz kaltetu du �yakuzen eskandaluak�, Fukushimaren berreraikuntzara bideratutako milioika euro hanpak eskuratu dituela salatu baita. Poliziak Yoshinori Arai atxilotu zuen urtarrilaren 31n, Sumiyoshi-kai izeneko talde mafiosoko kidea. Ikertzaileen arabera, Araik langile ugari eraman zituen Dateko kutsadura garbitzera, baina gero agindutakoaren erdia baino ez zien ordaindu. Gainerako dirua hanparentzat izan zen. Philippe Mesmerrek �Le Monde� egunkarian idatzi duenez, Fukushima garbitzeko lanak �behar-beharrezkoak ziren Japoniako hanparentzat, Poliziak beraien aurkako jarduera gogortu egin baitu azken boladan�. Iazko maiatzean Makoto Owada Sumiyoshi-kaiko burua atxilotu zuten.\nIaz �Tageszeitung� Berlingo egunkari ekologistak idatzi zuenez, �Japoniako 50 zentral nuklearrak eraikitzerik ez zen izango yakuzen laguntzarik gabe. Japoniako talde mafiosoek azken hamarkadotan eraikuntza enpresa handien eta langileen arteko bitartekari lanak egiten dituzte eta lan merkatua monopolizatuta dute. Ezin da ezer egin beraien argi berderik gabe�.\nTomohiko Suzuki idazleak yakuzek industria nuklearrean duten zeregina deskribatu du liburu batean. Fukushima hondatu aurretik ere lan arriskutsuenak egiteko langileak lortzen zituztela dio.


Arantzeta | Lantalan\nFagor Automationen erronka: 2024an bilera guztiak euskaraz\nAstelehena, 2016ko urriaren 10a\nUrriaren 5ean, Otaloran, MONDRAGONen Euskararen Mahai Teknikoak antolatuta, kooperatibetako euskara koordinatzaileentzako beste topaketa bat egin zen. Izan ere, Mahai Teknikoaren helburuetako bat kooperatibetako euskara eragileak heztea da, eta testuinguru horretan antolatzen dira topaketa hauek.\nBi zati izan zituen topaketak: batetik, Amaia Anterok, Ikastolako Berrikuntza Pedagogikoaren zuzendariak, Arizmendi Ikastolan jarraitzen duten Konfiantzaren Pedagogia azaldu ez ezik, hausnartzen ere jarri gintuen; izan ere, pedagogia mota hori ikastetxeetako ikasleei begirakoa bada ere, ikasgai asko atera ditzakegu enpresetan euskara bultzatzen ari garen eragileok ere.\nBeste saioa Oiher Arantzeta, Fagor Automationeko I+G teknikari eta euskara koordinatzailea denak egin zuen. Oiherrek azaldu zuenez, Fagor Automationen, 2024an bilerak euskaraz egiteko aukera izatea dute xede, eta helburu hori lortzeko abian jarri dituzten ekintzen berri eman zigun.\nIzan ere, 2012an, orduko plan estrategikoa zehaztu zenean, epe luzerako erronka hau onartu zen: hiru plan estrategikotan, alegia, 12 urteren buruan, 2024. urtean, barneko bilerak euskaraz egiteko aukera izatea.\nEta, lehen plan estrategikorako, 2013-2016rako, honako estrategiak zehaztu zituzten:\n1) Lanpostu estrategikoetan euskararen ezagutza lortzeko eskaintza pertsonalizatuak eginda. Eta, estrategia horri erantzunez, honako bilakaera hau izan du ikasle kopuruak ikasturtez ikasturte: 2012-2013 ikasturtean 14 ikasle; 2013-2014an 28; 2014-2015ean 36; 2015-2016an 43.\n2) Ulermena lantzeko aukerak eskainita.\n3) Euskaldunen leialtasuna indartuta. TELP edo ETM tailerretan 100 pertsona inguruk hartu du parte plan estrategikoan zehar.\nLan horri esker, 2013-2016an euskararen presentziak gora egin du bileretan 3 lantokietan (Eskoriatza, Arrasate eta Usurbil).\nGuztira, eragin diren bilera motak 44 izan dira, honela banatuta:\nEta honako hau da, egun, euskararen erabileraren araberako bilera kopurua:\n2017-2020 Plan Estrategikoan landu beharrekoak\nLan bilerak euskaraz egiteko aukera izateko, langile-bazkideek gutxienez ulermen maila izatea da gakoa. Horregatik, ulermen maila ez duten 52 urtez azpiko langile-bazkide guztiei formazio plana eskainiko zaie.\nBarnetegietako ikastaro trinkoak sustatuko dira ulermen maila lortzen ari diren arduradunentzat.\nEuskaraz lan egiten duten guneak babestu eta indartuko dira, eta arnasgune berriak sortzeko baldintzak erraztuko dira.\n2017ko Gestio Planean sail guztiek euskararen sustapenarekin lotutako helburu bat izango dute gutxienez.\nEuskararen ulermenean aurrera egiten den heinean, euskaraz gehiago sortzea bultzatuko da.


Errepideko garraio publikoan teknologia berrien eta segurtasunaren sistemak ezartzeko diru-laguntzak 2020an. - Eusko Jaurlaritza - Euskadi.eus\nErrepideko garraio publikoan teknologia berrien eta segurtasunaren sistemak ezartzeko diru-laguntzak 2020an.\nMaiatzaren 22ko 537/2020 Errege Dekretuaren 9. artikuluaren arabera, laguntza-eskabideak aurkezteko epea 2020ko ekainaren 30ean amaituko da.\nAutobusetan egiten den bidaiarien garraio publikoa eta salgaien garraio publikoa, erabiltzaileei eskaintzen zaien kalitatea areagotuz, modernizazioa sustatzea. Era berean, garraio sektorean kudeaketa -eta merkaturatze-sistemak hobetu nahi dira, eskaintzen den zerbitzuaren gardentasunaren mesedetan.\nAgindu honetan araututako laguntzak itzuli beharrik gabeko diru-laguntzak izango dira:\nAgindu honen 1.a) artikuluan aurreikusitako kasuetarako, kostu orokorraren % 30. Nolanahi ere, dirulaguntza gehienez ere 6.000 eurokoa izango da, onuradun bakoitzeko.\nAgindu honen 1.b) artikuluan aurreikusitako kasuetarako, kostu orokorraren % 30. Nolanahi ere, dirulaguntza gehienez ere 6.000 eurokoa izango da, onuradun bakoitzeko.\nAgindu honen 1.c) artikuluan aurreikusitako kasuetarako, 60 euro, ekipaturiko jarleku bakoitzeko.\nAgindu honen 1.2. artikuluan ezarritako diru-kopurua aski ez bada aurkeztutako eskabide guztiei artikulu honen 1. puntuan jasotako gehieneko laguntza ordaintzeko, ezarritako baldintzak betetzen dituzten eskabide guztien artean banatuko du dirua Garraio Zuzendaritzak. Banaketa egiteko, bakoitzari eman beharko litzaiokeenak guztiei eman beharrekoarekiko izango lukeen proportzio berari eutsiko zaio.\nEmandako dirulaguntza ordainketa bakar baten bidez ordainduko da, diruz lagundutako jarduera guztiz burutu ondoren eta justifikazio-kontu bat aurkeztuz egindako gastu guztiak agiri bidez justifikatu ondoren. Kontu hori egiteko, azaroaren 17ko 38/2003 Legearen 30. artikuluaren bigarren paragrafoan eta hura garatzen duen Erregelamenduaren (uztailaren 21eko 887/2006 Errege Dekretua) 72. artikuluan adierazitakoa bete beharko da.\nJustifikazio-kontu horrek honako alderdi hauek izango ditu:\nDirulaguntza ematean ezarritako baldintzak betetzen direla egiaztatzen duen jarduketa-memoria, egindako inbertsioak eta lortutako emaitzak adierazita.\nInbertsioen eta gastuen zerrenda sailkatua, hartzekoduna eta dokumentua, zenbatekoa, jaulkipen-data eta, hala badagokio, ordainketa-data adierazita. Dirulaguntza aurrekontu zenbatetsi baten arabera ematen bada, gertatutako desbideratzeak adieraziko dira.\nDiruz lagundutako inbertsioa finantzatu duten beste diru-sarrera edo dirulaguntza batzuen xehetasunak, zenbatekoa eta jatorria adierazita.\nHorrekin batera, diruz lagun daitekeen gastuaren behin betiko fakturak edo egiaztagiriak aurkeztuko dira. Nolanahi ere, dokumentazio hori 2020ko azaroaren 30a baino lehen aurkeztu beharko da.\nEzin izango da dirulaguntza ordaindu onuradunak zerga-betebeharrak eta Gizarte Segurantzarekikoak egunean ez baditu edo itzulketa-ebazpen baten ondorioz zordun bada.\nPertsona fisikoak edo juridikoak\nDiru-laguntza jasotzeko, pertsona fisiko nahiz juridikoek, baldintza hauek bete beharko dituzte:\nHelbidea Euskal Autonomia Erkidegoan izatea.\nSalgaien eta bidaiarien errepideko garraioaren, trafikoaren edo mugimenduaren sektorean lan egitea.\nAginduaren 1.1.a) artikuluan aurreikusitako kasurako, pertsona fisikoek, sozietateek eta elkarlaneko kooperatibek bere izenean gutxienez hiru kopia dituen baimen bat behintzat izatea, ibilgailu astunetan salgaien garraio publikoan aritzeko edo gidaria barne dela bederatzi jarleku baino gehiagoko ibilgailuetan bidaiariak garraiatzeko. Merkaturatze-sozietateek edo garraiolari-kooperatibek, beren bazkideek edo kooperatibistek aipatutakoaren moduko hiru baimen gutxienez izan beharko dituzte.\nAginduaren 1.1.b) artikuluan aurreikusitako kasurako, salgaien garraio publikoan ibilgailu astunekin edo bidaiarienean, gidaria barne dela bederatzi jarleku baino gehiago dituzten ibilgailuekin, jarduteko gutxienez baimen bat izan beharko dute.\nAginduaren 1.1.c) artikuluan aurreikusitako kasurako, eskola-umeen edo adin txikikoen erabilpen bereziko garraio publiko erregularrean jarduteko gutxienez baimen bat izatea, eskola-umeen eta adin txikikoen garraiorako segurtasun-baldintzei buruzko apirilaren 27ko 443/2001 Errege Dekretuaren 2. artikuluan ezarritako eran.\nZerga-betebeharrak eta Gizarte Segurantzarekikoak ordainduta izatea, bai eta dirulaguntzak itzultzeko betebeharrak ere.\nDiru-laguntza edo laguntza publikoak eskuratzea eragozten duen zehapen penalik edo administratiborik ez izatea, ez eta horretarako legezko inolako debekurik ere (Emakumeen eta Gizonen arteko Berdintasunerako otsailaren 18ko 4/2005 Legearen Seigarren Azken Xedapenenean xedatutakoaren araberako sexu-diskriminazioaren ondoriozko debekuak barnean hartuta daude).\nDiru-laguntzei buruzko azaroaren 17ko 38/2003 Lege Orokorraren 13. artikuluan xedaturikoa bete.\nAraudia AGINDUA, 2020ko maiatzaren 4koa, Ekonomiaren Garapeneko eta Azpiegituretako sailburuarena, zeinaren bidez laguntza-programa bat ezartzen baita, Euskal Autonomia Erkidegoko salgaien eta bidaiarien errepideko garraio publikoan teknologia berrien eta segurtasunaren sistemak bultzatzeko.\nEkonomiaren Garapena eta Azpiegiturak / Azpiegitura eta Garraio Sailburuordetza > Garraio Plangintzaren Zuzendaritza\nDonostia-San Sebastian Kalea, 1\nMaiatzaren 21etik aurrera, Gasteizko, Donostiako eta Bilboko bulegoek berriz ekingo diote aurrez aurreko arretari, aurretiko hitzorduaren bidez. Zuzenean zerbitzuko hitzordua\nEskabideko eta dokumentazioaren ekarpeneko" izapideak hasten du prozedura, eta horretarako, pertsona interesdunak eskabideko inprimakia aurkeztu behar du, behar den bezala beteta, eskabideak aurkezteko adierazten den epearen barruan. Izapideak bide telematikoz baino ezin dira hasi eta jarraitu.\nADI, AURKEZTEKO EPEAREN ALDAKETA!!!\nAurkeztu beharrezko dokumentuak:\nAginduan araututako laguntzak eskuratzeko, agindu honen eranskinean ageri den inprimakia ez ezik, dokumentazio hau ere aurkeztu beharko da:\nEskatzailea pertsona juridikoa bada, eskatzailearen identifikazio fiskaleko zenbakia edo IFZ aurkeztu beharko da, bai eta eskatzailearen ordezkaritza-ahalordea ere, salbu eta horiek Administrazioaren esku badaude eta aldaketarik egon ez bada.\nAurrekontua edo faktura, proformakoa edo behin betikoa.\nExijitutako baimen kopuruaren titular dela egiaztatzea.\nAukerakoa, eta diru-laguntza eman eta gero aurkez daiteke, hirugarrengoen alta edo horren aldaketaren fitxa, Ogasun eta Ekonomia Sailak ezarritako ereduaren araberakoa; betiere, lehengoaz aurkezten diren edo banku-datuak aldaturik dituzten eskatzaileei dagokienez, baina beti laguntzak ordaindu baino lehen.\nEskaera egiteko beharrezkoa da:\nSei hilabete agindu hau EHAAn argitaratzen denetik aurrera kontatuta.


Eta aspertzen bagara, Zer? – Hitzez Psikologia\nBi aste beteko dira konfinamendua hasi zenetik, eta zenbait familiak puzzle izugarri bat osatu behar izan dute horri aurre egiteko. Gure agenda beteak bertan behera gelditu ziren bat-batean, eta gure etxeko kaiolan gaude. Gu, eta eskolarik ez duten gure seme-alabak, telelana, komunikabideetatik jasotzen dugun koronabirusari buruzko informazio “gaindosia”, eta, garrantzitsuena, “honek noiz arte iraungo du ?” galdera.\nGure familiarekin egoteko denbora falta izatetik, nahitaez, egunean 24 ordu haiekin pasatu behar izatera igaro gara. Egoera honen aurrean guraso asko hasperenka hasi dira; “imajinazioa bukatu zait, ez dakit nire haurra nola entretenitu”. Eta honi aurre egiteko milaka baliabide eta material jira eta bueltaka ari dira sare sozialak bonbardatzen.\nBaina tira, har dezagun denbora apur bat horri buruz hausnartzeko. Zer gertatzen da asperduraren fenomenoarekin gaur egungo gizartean? Zer gertatzen zaigu helduoi haurrak aspertzen ari direla pentsatzen dugunean? Nor arduratzen da gehiago halako egoeren aurrean, gu ala etxeko txikiak?\nHorri buruz hitz egiten duen artikulu interesgarri bat uzten dizuegu gaurkoan! Disfrutatu!\nAutor: Ane Txapartegi Altuna\nEl aburrimiento de los niños durante la cuarentena, clave para su desarrollo.


Zarautzek gaztetxe bat behar du! - - Zarauzkohitza.eus\nPutzuzulo Amets Fabrika 2021-04-05 18:00\n"Gaur egungo jardunarentzat eta datozen belaunaldientzat gaztetxe bat baldintza egokietan bermatzea" izango dute lehentasun Putzuzuloko kideek, eta datozen egunetako berriei adi egoteko deia luzatu dute.\nPutzuzulo eraisteko mehatxua gainean genuela hasi genuen bidean, behin eta berriz errepikatu dugu hura eraitsi aurretik bermatu behar dela gaztetxe bat Zarautzen. Putzuzulo delako gaur egun gure jardunari eta hamaika proiekturi aterpea ematen dien gunea, eta batez ere, uste dugulako beharrezkoa dela Zarautzen epe luzerako gaztetxe bat bermatzea.\nBide horretan, alkateak Putzuzuloko asanbladako kideoi jakinarazi zigun Zarauzko Udalak eraikin bat erosiko zuela Hegoalde eremuan, Putzuzulo eraitsi aurretik, gaztetxea birkokatzeko. Prentsaurreko bidez eman zuen asmo horren berri azaroaren 5ean, eta azaldu zuen lehiaketa publiko bat abiatuko zuela udalak erosketa horretarako. Otsailean jakinarazi genuen moduan, ordea, bertan behera utzi zuten lehiaket ahori, aurkeztu ziren eraikinek ez zituztelako beharrezko baldintza tekniko guztiak bete.\nGeroztik, bigarren lehiaketa bat jarri dute martxan, eta alkateak jakinarazi ditunez, datorren astean zehar har dezakete erosketari buruzko azken erabakia. Dena den, udalak gaztetxea Hegoalde eremuan birkokatzeko eraikina eskuratzekotan ere, oraindik ikusteko leudeke horren lagapenaren inguruko baldintzak, besteak beste.\nErabakia edozein dela ere, gaur egungo jardunarentzat eta datozen belaunaldientzat gaztetxe bat baldintza egokietan bermatzea izango da gure lehentasuna. Beraz, helburu horrekin, datozen egunetako berriei adi egoteko, eta etorkizuneko gaztetxearen aldeko bidean parte hartzeko deia luzatzen dizuegu herritar guztiei.


Baratze lanetarako ere, gaueko zerura begira - Elgeta - Goiena.eus\nBaratze lanetarako ere, gaueko zerura begira\nLarraitz Zeberio Lekuona 2018-06-08 11:39\nIgarataundi, eguaztenean, tailerra egiten Elgetako baratze parkean.\nIlargiak bi ziklo ditu eta baratze lanetarako gehiago erreparatu behar zaio egiten duen ibilbideari duen tamainari baino. Ingurumenarekin lotutako ekintza sortaren barruan hainbat azalpen eman zituen, eguaztenean, Ekoguneko Mitxel Igarataundik.\nAspalditik dator ilargi egutegia, eta landareengan duen eragina zein den ondo ulertzeko saioa izan zen eguaztenean Elgetako baratze parkean. "Ilargiak itsasoa mugitzen du. Hortaz, zer ez du mugituko! Gauza askotarako erabiltzen da ilargi egutegia", esan zuen Ekoguneko Furgobaratzea zerbitzuko Mitxel Igarataundik.\nAzaldu zuen gatazka moduko bat dagoela kontu honetan, ilargiak bi ziklo oso ezberdin dituelako. "Bata 29 eguneko zikloa da. Erraz ikus daiteke; izan ere, ilargia bete eta hustu egiten da. Ilzahar eta ilbete dira erabili beharreko terminoak. Ziklo horrek oso eragin txikia du landareengan", esan zuen. "Bigarren zikloa 27 egunekoa da eta ilargiak zeruan egiten duen bidea du oinarri. Batzuetan oso goian dago eta beste batzuetan beherago. Ilgora eta ilbehera esaten dugu orain, eta horri begiratu behar zaio baratzeko lanak egiteko".\nDauden egutegien artean Calendario lunar delakoa nabarmendu du Igarataundik. "Baratzean lan batzuk ilbeheran egitekoak dira eta beste batzuk ilgoran. Ilbeheran egiten dira, esaterako, landaketak, inausketak, simaurketak... Egia da eguraldia dela-eta batzuetan ez dagoela ilargiari zain egoterik, baina barazkiak sanoago ateratzen dira".\nIgarataundik ohartarazten du, dena den, ilargiak eragina badu ere eragin askoz ere handiagoa duela lurra ondo lantzeak: garaiz ibiltzea, garaian garaikoa landatzea, txandaketak ondo egitea, lurra ondo ongarritzea...\nKarakterizazioa eta azoka gaur\nIngurumenarekin lotutako ekintza gehiago ere izango da egunotan. Udalak antolatuta herrian sortutako errefusaren karakterizazioa egingo dute gaur, 12:00etan, Mendizaleen plazan. Bigarren eskuko azoka ere izango da, 18:00etan. Herritarrak izango dira protagonista. Eguaztenerako, berriz, Epeleko konpost-planta ezagutzeko bisita gidatua iragarri dute. Taldea 15:30ean abiatuko da Elgetatik.


Semnopithecus entellus - Wikipedia, entziklopedia askea.\nEspeziea Semnopithecus entellus\nSemnopithecus entellus, langur arrunta edo enteloa Cercopithecidae familiako Semnopithecus generoko espezieetako bat da.\nTximu ile-horia da, hinduen tximu sakratua. Aurpegi, esku eta hanketako ileak beltzak ditu; gainerakoa horixka da. 1.70 m luze izaten da, isatsaren 80 cm-ak barne hartuta. Oihanetan, talde handietan bizi ohi dira, gidari bat buru dutela. Ibiltzen den inguruetako baratzeetan galera handiak eragiten ditu.\nIndiako elezahar batek dioenez, Ravan-ek Rama-Schri-ren emazte Sita bahitu eta Zeilango uhartera eraman zuenean, entelo batek askatu omen zuen, senarrari itzultzeko gero. Tximu horren azkarkeriak aipatzen dituen kontakizun asko da, bizi den eskualdeetan. Bertakoek diotenez enteloari esker dute mango izeneko fruitua, hark harrapatu baitzien erraldoiei, ezkutaturik zuten baratzetik. Harrapatu eta erre egin nahi izan omen zuten erraldoiek enteloa; ez zen erre, baina sua itzaltzean eskuak eta hanka belzturik geratu omen zitzaizkion.\nMultimedia: Semnopithecus entellus\nEspezieak: Semnopithecus entellus\nPaleobiology Database: 232625\n1797. urtean deskribatutako animaliak\nOrriaren azken aldaketa: 3 urtarrila 2020, 21:00.


Hasiera Hmip Berriak Hiri Mugikortasun Iraunkorrerako Planerako (HMIP) proposatutako neurriei buruzko inkesta, udal webgunean\nAbenduaren 22tik aurrera, Getxoko Udalak inkesta bat jarriko du hiritarren eskura bere webgunean (www.getxo.eus) 2017-2030 epealdirako Getxoko Hiri Mugikortasun Iraunkorrerako Plana (HMIP) prestatzeko proposatu diren neurriei buruz. Izan ere, Udalbatza getxotarrak hiritarrak gonbidatzen ditu HMIP prestatzeko prozesuaren barruan diseinatutako 27 neurriei buruzko hausnarketa egiteko; neurri horiek, hiritarren eskarien eta Getxon mugikortasunari buruz egindako azterketa teknikoen ondorio dira.\nIragan asteartean, abenduaren 19an, egindako jardunaldi parte-hartzailearen ondoren, partaidetza-kanal berri bat zabaltzen da orain, aipatutako saioaren jarraipen gisa. Kanal hori baliatuk oda diagnosi-fasearen ondoren planteatutako neurriei buruz hiritarrek duten iritzia zundatzeko; iritzi hori HMIPko ekintza zehatzak idazteko amaierako fasean sartuko da. Inkesta datorren abenduaren 30era arte egongo da zabalik, Getxon bizi diren lagunek udalerriko mugikortasunaren hobekuntzan laguntzen et aparte hartzen jarraitzeko aukera izan dezaten.\nGaldetegia, hiri-mugikortasun iraunkorraren 9 arlo nagusien inguruan egituratzen da: garraiobide publikoa, hirigintza, zirkulazioa, aparkamendua, oinezkoen mugikortasuna, zamalanak, txirrindularien mugikortasuna, ingurumena eta bide-segurtasuna.\nBederatzi jarduketa-arlo horien eremuan, galdetegiak neurri zehatzak biltzen ditu, baita beste irekiago batzuk ere; eta neurri horiek, halaber, eragin zuzena izango dute udalerriko bizi-kalitatean eta jarduera sozioekonomikoan.\nHerritarren parte-hartzerako leiho berri hau zabalduz, Getxok urrats berri bat egingo du mugikortasun eredu berri bat, eraginkorrago eta iraunkorragoa, guztien artean eta adostuta prestatzeko.


Euskal Etxea (Madril) - Donostiako Danborrada\nEuskal Etxea (Madril)\n13 Emakumeak 16 Gizonak\nMadrilgo Euskal Etxeko lehenengo Danborrada 1974an ospatu zen eta harrezkero ospatu izan da etengabe hiriburuko leku desberdinetan (orain Zerain sagardotegian). 1982an gure Danborradaren aitzindari Pello Arambururi eman zitzaion Urrezko Danborra.\n1995az geroztik, urtarrilaren 20aren ondorengo igandean, Haur Danborrada bat irteten da Euskal Etxeak Jovellanos kaleko 3 zenbakian duen egoitzatik, eta Zarzuela Antzokiaren aurrealdeko plaza txikira iristen da. 2015etik aurrera eta egun horretan bertan helduen Danborradak Euskal Etxeko Orfeoiak lagunduta jotzen du San Ignacio elizaren barrualdean (Príncipe, 31) Meza amaitzean. Jovellanos kalearen eta Príncipe kaleko elizaren arteko tarte horretan zehar jotzen du Danborradak.\nMadrilgo Euskal Etxeko Danborradako jantzia (danborrak nahiz barrilak) sukaldari jantzia da, koadrodun galtzekin.\nDanborradak urte jakin batzuetan eta arrazoi desberdinengatik omenaldiak egiten dizkie berari lotutako pertsonei. Hala, haietako batzuk izan dira Pello Aramburu, Pablo Beltrán de Heredia, Antton Mercero, Joshe Ormazabal eta José Mari Arana.\n2019ko urtarrilaren 20an esklusiboki eta lehen aldiz joko du Euskal Etxeko Danborradak kanta berri bat, gure lagun maite Paco García Martínek konposatua: “Oliberren Erabakia”. Kanta hori Urgulleko ingelesen hilerrian ehortzita dagoen Oliver de Lancey soldadu britainiarrean dago inspiratua.


Alzheimer-ari buruzko argazki-erakusketa paratu du Ione Ateneak Iruñean - Nontzeberri\nHasiera/ARTEA/Alzheimer-ari buruzko argazki-erakusketa paratu du Ione Ateneak Iruñean\nAlzheimer-ari buruzko argazki-erakusketa paratu du Ione Ateneak Iruñean\nIone Atenea Lameirok (Iruñea, 1985) bere aitona Pedrok jasandako Alzheimer gaixotasunaren inguruan ardazten den 24/07 izenburuko argazki-proiektua paratu du Iruñeko Ziudadelan.\nErakusketak 46 irudi biltzen ditu, bai eta biniloekin ondutako hiru panel ere, egitasmoa azaltzen duten testuak jasotzen dituztenak. Erakusketa zabalik dago 2016ko urtarrilaren 10era arte.\nErakusketa lau irudi-multzok osatzen dute: batetik, gaixotasunaren eta heriotzaren prozesua jasotzen duten argazkiak daude; bigarrenik, familiako argazki zaharrak biltzen dituena; hirugarrenik, aitonaren testuekin eta txartel formatuko argazkiekin ondua; eta, azkenik, aitonaren heriotzaren lehenengo urteurrena bitarte Ionek egindako paisaia-argazkiak.\nLau argazki-atal horiek elkarri lotuta daude, bi norabideko bidea josiz: narrazio batzuek aurrera egiten dute kronologikoki (albumeko argazki zaharrek, paisaiek eta erretratuek); beste batzuek, berriz, alderantzizko bidea egiten dute (aitonaren testuek eta argazki dokumentalek).\nArgazkilari nafarrak irudien tamainekin jolastu nahi izan du, argazki bakoitzean ikuslearekin behar duen harremana sortzeko asmoz.\nIngurugiroa ardatz hartuta makina bat jarduera, Gasteizen\nRafa Berriok Donostiako Garoa Kultur Laben joko du


Konrad Zuse - Wikipedia, entziklopedia askea.\nWilmersdorf (en) , 1910eko ekainaren 22a\nHünfeld, 1995eko abenduaren 18a (85 urte)\nasmatzailea, ekintzailea, informatikaria, ingeniaria eta ingeniari zibila\nHenschel (1935 - 1939)\nZuse KG (en) (1949 - 1969)\nWilhelm Leuschner Medal (1987ko abenduaren 1a)\nCothenius Domina (1985)\nKonrad Zuse (Berlin-Wilmersdorf, Alemania, 1910eko ekainaren 22a - Hünfeld, Alemania, 1995eko abenduaren 18a) ingeniari alemana, eta konputazioaren aitzindaria.\nZuseren lorpen handiena lehenengo ordenagailua (Z3) egitea izan zen (1941). Dena den, desadostasunak daude Z3a benetan lehenengo ordenagailua izan zen ala ez.\nPlankalkül programazio-lengoaia ere diseinatu zuen 1945ean. Hala ere, hau ekarpen teorikoa izan zen batez ere, programazio-lengoaia hau ez baitzuen inplementatu eta ez zuen eragin zuzenik izan ordurako eginda zeuden programazio-lengoaietan.\n1946an lehenengo ordenagailu-konpainia sortu zuen, eta Z4 ordenagailua eraiki zuen. Z4a izan zen merkaturatutako lehenengo ordenagailua (1950).\nBigarren Mundu Gerra dela-eta, Zuseren lanak zabalkunde txikia izan zuen Alemaniatik kanpo. Baliteke Zuseren lehenengo eragin dokumentatua 1946an izatea.\nZ3 eta Z4ren erreplikak daude Municheko Natur Zientzia eta Teknologia Ereduen Alemaniar Museoan (Deutsches Museum), eta Z3ren beste erreplika bat dago Karlsruheko museo artistikoan (Zentrum für Kunst und Medientechnologie, ZKM).\nWikimedia Commonsen badira fitxategi gehiago, gai hau dutenak: Konrad Zuse\n(Ingelesez) Konrad Zuseri buruzko informazioa\n(Ingelesez) Konrad Zuseren bizitza eta lana\n(Ingelesez) Konrad Zuse, lehenengo ordenagailuaren sortzailea\n(Ingelesez) Zuseren tesia


Sahatsakoak pozik itzuli dira Madrildik Fitur-en izandako arrakastarekin — dantzan.eus\nHemen zaude: Hasiera › Hemeroteka › Sahatsakoak pozik itzuli dira Madrildik Fitur-en izandako arrakastarekin\nSahatsakoak pozik itzuli dira Madrildik Fitur-en izandako arrakastarekin\nIkusle ugari eta eskaintza bereziak izan ditu dantza taldeak\nOstiralean joan ziren Azpeitiko eta Azkoitiko dantzari eta musikoak Fitur-era, bertan Euskal Autonomia Erkidegoak zuen stand-ean emanaldiak egitera, eta itzuleran egonaldiaz oso balan- tze positiboa egin dute.\nIkusle kopuru ikusgarriak gozatu zuen izan ere Sahatsak hainbat saiotan eskainitako ikuskizunaz. Emanaldia hasi aurretik ikusle asko bildu zen Euskadiko standaren inguruan espektakulua noiz hasiko zain.\nIkuslegoaren harridura aurpegia nabarmena zen dantzariek edalontzien gainera salto egiten zutenean, Lesakako inauteriko pertsonaia xelebreak ikusterakoan, dantzari bat kutxa baten gainean dantza egin eta beste dantzariek paseatzen zutenean, Bizkaiko eta Gipuzkoako dantzen abilezia eta arintasuna, makil jokoen indarra eta, bukatzeko, pasiloan ikusleen artean altxatzen zen Arabako giza dorrea ikustean, guztia erritmo bizi eta jarraian. Ikusleek aho zabalik, txundituta begiratzen zieten dantzariei.\nZorionak eta eskaintzak\nEmanaldia bukatu orduko, taldea zoriontzera eta hurrengo emanaldia zer ordutan izango zen galdetzera jende ugari hurbiltzen zi- tzaien Sahatsakoei.\nEskaintza ugari ere jaso zituzten baina, agian serioena, Antena 3 telebista katetik etorri zitzaiena izan zen, astelehenean 'La selva de los famosos' telesaioan parte hartzeko gonbidapena hain zuzen.\nEzinezkoa zitzaion ordea taldeari Madilen gelditzea eta ezetza eman behar izan zuten.\nEusko Jaurlaritzako Turismo departamentuko arduradunak ere «inpresionatuta» gelditu omen ziren ikusi zutenarekin, eta berriro ere Sahatsarekin kontatzeko gogoa adierazi zuten. Aurtengoa, izan ere, ez da Azkoitiko eta Azpeitiko dantza talde honek Fitur-en parte hartzen duen lehen aldia, eta aurten izandako harrera eta gero ez litzateke harritzekoa izango berriro ere Madrilerako bidea hartu behar izatea.\nEsperientzia fisikoki oso gogorra izan bada ere, zuten guztia eta zuten onena eskaini duten ziurtasunarekin itzuli dira etxera Sahatsako taldekideak. Euskadiko stand-aren inguruan pilatzen zen jende andanak emandako erantzunak eta berotasunak oso sentipen gozoa uzteaz gain, nekeak merezi zuela baieztatzeko balio izan die.\nSahatsa taldea partaideen bila\nFitur-en eskainitako hainbat euskal folkloreen zati aberatsen ondoren, berriz ere Sahatsa Taldea lanean da aurtengo ekitaldi zabalari aurre egiteko asmoz. Eta bitartean badu horrelako deialdia azkoitiar edo azpeitiar gasteentzat, batiz bat, dantza mundu hau gerturik ezagutzeko aukera eskeiniz. Ikusi eta probatu ondoren, gustora sentitzen bazara, ateak irekiak izango dituzu. Egoera honetan aurkitzen bazara jar ziatez harremaneta Sahatsako partaideren batekin edo ager zaitez, Azkoitiko Baztartxo Antzokira entseiu egunetan.


Euskal Herria Bildu - Amaiurrek Espainiako gobernuari exijitu dio ez dezala Garoñako zentral nuklearra berriz ireki\nAmaiurrek Espainiako gobernuari exijitu dio ez dezala Garoñako zentral nuklearra berriz ireki\nZentral nuklearra berriz irekitzeko Nuclenorrek Segurtasun Nuklearrerako Batzordeari igorritako dokumentazioa dela eta, Amaiurrek Espainiako gobernuari exijitu dio ez dezala zentrala berriz ere ireki.\nKomunikabideen aurrean eginiko adierazpenetan, Iker Urbina diputatu arabarrak esan du "nahiz eta duela lau urte behin betiko itxi behar zituen ateak Garoñako zentral nuklearrak, PPren gobernuak ingurumena ez ezik, milaka pertsonen osasuna ere arriskuan jartzen segitzen du".\n"Alderdi Popularrak energia enpresa handien interesak lehenesten ditu pertsonen osasunaren gainetik", esan du. Are gehiago, Urbinak gehitu duenez, "euskal gizartearen gehiengo zabal batek argi utzi du behin eta berriz energia atomikoaren aurka dagoela eta hala ere, Espainiako gobernuak entzungor egiten dizkie euskal herritarren eskaera eta aldarrikapenei". "Burujabetza inoiz baino beharrezkoagoa dugu", esan du.


Herri Ondarea :: Eleizearen ardurea\nArratzuko eleizearen ardurea daroa: lorak ipini, tokadak (hil-kanpaiak) jo, abadeak atendidu, eleizan leidu, liburuak preparau,… Jairen bat dagoanean, lorak topau behar izaten ditu, herrikoei-eta preguntauta. Santisimoa altara printzipaletik altara txikira kanbietan danez, ha altarea lorakaz jazten da. Aste Santuko lorea kalea izaten da; osterantzeko lorarik ez da egoten, eta herriko jaietan etxean dagozan lorak ipinten dira. Eleizan aparteko zeozer dagoanean jazten da apur bat eleizea. Inor hilten danean be, abadeak deitu egiten deutso, eta berak emoten ditu abisu guztiak.


Errotuluen arkitekturaren. Deia, Noticias de Bizkaia\nDenda baten espaziorik esanguratsuena erakusleihoabilakatu da, dendaren aurpegia. Arreta gutxiagoeskaintzen zaie dendaren grafika eta errotulazioari,izen eta izendapenari\nULA IRURETAGOIENA - 2018(e)ko maiatzaren 10a, osteguna - 11:24etan eguneratua\nLerroon gainean, oraintsu ateak itxi dituen Iruñeko Auzolan liburu-dendaren erakuslehioa. THINKSTOCK I PATXI CASCANTE\nUrte luzez zutik iraundako, ongi eraikitako eta diseinaturiko eraikinak ondare arkitektoniko bilakatzen ditugu, betirako gurekin egon daitezen. Denden diseinuarekin ez dugu modu berean jokatzen –uste dugu barne diseinuak ez duela eraikinen kategoriarik–. Eraikuntzak garai bakoitzaren balio-sistema eta ulerpenak agertzen ditu, izan eraikin edo denda.\nBaliteke gai honen inguruan hausnarketa bat planteatu behar izatea, ondareak gure identitatearen babesa mantentzearen helburua badu, aktibitate ekonomiko herritarrak ere identitatearen babesari ekarpena egin liezaiokeelako.\nHERRI PAISAIAREN PARTE Seguru gutako askoren burutik pasa dela gure herriko denda mitikoen argazki bilduma bat egitea, gure herriko pertsona adinduen ahotsetik istorio-grabaketak egitea bezalaxe.\nHerri paisaiaren parte direlako pertsonak, eta baita ingurune materiala ere. Argazki historikoetan kaleen zoruak, eguneroko bizitzarekin lotura zuten objektuak eta espazioen materialtasuna ikusten ditugunean –fondoko eszenografia arkitektura da–, antropologia ariketa bat egiten ari gara, aldi berean. Pertsonen bizimodu, behar eta interesen inguruko informazioa materian irakurgai dela, alegia.


Kurtzetxikiren kudeaketa jasangarria bultzatzeko elkarlanean dihardute Udalak eta Larragain elkarteak | Mondraberri Arrasateko Ataria\nHasiera Albisteak Kurtzetxikiren kudeaketa jasangarria bultzatzeko elkarlanean dihardute Udalak eta Larragain elkarteak\nUdalak ‘Bedoña auzoko Kurtzetxiki mendian kontserbaziorako eta ingurumen baliabideak sustatzeko proiektua’ garatzen dihardu, eta marko horren baitan, Larragain elkartearekin lankidetza-hitzarmena sinatu berri du aurten ere. Hitzarmena urtero berritzen da, eta proiektua aurreko legealdian martxan jarri zen.\nSabino Llodiok apirilaren 1etik urriaren 31 bitarte 5 behor. Juan Jose Iturbek azaroaren 1etik abenduaren 31ra 63 ardi.\nMaria Ubarretxenak oso aberasgarritzat jo du administrazioaren eta herritarren arteko elkarlana: “abeltzainak eta Udala eskutik goaz udal larreen kudeaketaren alorrean hitzarmen honi esker. Lehen sektorea ezinbesteko agente da gure inguruaren zaintzan, gure mendien mantenuan. Animaliek gure ingurua garbi mantentzen dute eta abeltzainek udal larreak erabiltzeko aukera dute hitzarmen hau medio. Ez hori bakarrik, lehen sektorea ekonomikoki garrantzitsu da, gure eguneroko jakien iturri, eta lehen sektore indartsu, berritzaile eta errentagarri izatera bideratu behar dugu, profesionaltasuna giltzarri duena eta berrikuntza erdigune. Bide horretan pausu bat gehiago da elkarlan hitzarmen hau”.\nBertan izan diren baserritarrek oso pozik daude ezarritako sistemarekin, eta beste guneetara zabaltzera proposatu dute. 10 hektareako lurraldea kudeatzen dute baserritarrek, eta euren zereginen artean zuhaitzen zainketa, larrea ongarritzea,.. dauden. Bestalde, aurten egokitu gabe dauden bi hektarea atonduko dituzte. Aitor Murgoitiok azaldu duenez “pixkanaka pixkanaka goaz lurra irabazten. Gure asmoa da bertako zuhaitzak bertan landatzea”.


Iparraldeko Jauna - Deia\nJoseba Istèque biarriztarrak Euskal Herria ordezkatuko du gaur Mister Frantzia lehiaketan\nfranck dolosoren erreportajea 11.01.2020 | 06:30\nJoseba Istèque biarriztarra\nUrte hasi berrian aukeratuko duten Frantziako estatuko gizon ederrena euskal hiztuna izan liteke. Hori gertatuko litzateke Ipar Euskal Herriko ordezkaria lehen postuan sailkatuko balitz gaur bertan Parisen ospatuko den Mister Frantzia lehiaketan.\nIzan ere, joan den azaroaren 16an Joseba Istèque biarriztarra izendatu zuten Iparraldeko mister eta berak ordezkatuko du Euskal Herria Frantziako hiriburuan. "Biarritzen egin zen proba irabazi nuelarik pozik nintzen. Ene izena entzun nuelarik poztu nintzen arrats horretan familia ondoan nuelako eta hurbilekoek ainitz sostengatzen nautelako", dio 28 urteko lapurtarrak.\nAitak proposaturik Mister lehiaketa ospetsuan parte hartzea erabaki zuen duela sei hilabete. "Zergatik ez, pentsatu nuen. Fisiko ona, itxura atsegina ukan behar da eta ezagutzak ere kultura orokorrari buruzko galderak egiten dizkigutelako".\nGisa horretako edertasun lehiaketek sor ditzaketen polemiken eta kritiken aurrean biarriztarrak argi dauka nondik datorren, non dagoen eta nora doan. "Badut mezu bat emateko jendeei kirolari buruz. Ongi sentitzeko garrantzi-tsua da egun guziz mugitzea eta ongi jatea, elikadura zaintzea. Nik hori egiten dut baina egia da noizean behin gustatzen zaidala asko jan eta edatea. Euskalduna naiz eh! (irriz). Dena den, gehienetan kasu egiten dut", dio ikasketak Seaskaren ikastoletan egin zituen gizon gazteak. Sustraiak Bidarrai eta Baigorrin dituen kirol irakasleak Okzitaniako Tolosan lan egiten du gaur egun eta joan etorrian dabil hiri hori eta Biarritze artean.\nEguberriko bestak bukatu bezain laster Parisera joa da Joseba. "Bost egun izan ditugu prestatzeko eta denera 28 gizon ariko gira nor baino nor. Ni ez noa borrokatzera baina momentu ona pasatzera. Giro hori ezagutu nahi nuke, jokoa da neretzat, ez da lehiaketa, bertara noa plazerra hartzera", dio jantzi dotore batekin, bermudarekin eta ia larru gorritan boxer soil batekin desfilatu beharko duen euskaldunak.\nPublikoak babesa eman diezaioke jadanik Internet bidez bere alde bozkatuz. Ez omen du ezer ikasi lehian sartzeko eta telebistan modeloei ikusitakoa errepikatzen saiatzen dela adierazi du Biarri-tzeko Urte Eroak jaialdiaren desfilean parte hartu ohi duen gazteak. "Ongi da lehiak izatea bizian hein batean handitzeko, aitzina joateko. Gustatzen zait urtero erronka bat finkatzea", dio irria ezpainetan.\nSekreturik ote daukan galdetuta Josebak argi du: "Norbera dagoen bezala agertu behar da, gu geu garen bezalakoak, besterik ez. Zu izan behar zira, sinpleki!"


Schminke House de Hans Scharoun arquia/filmoteka atalean\nIkusteko, sartu hemen: http://kcy.me/1qp9e.\nSajoniako Löbau hiri txikian, itxitako lantegi baten atzean ezkutatuta, aurki daiteke Hans Scharounen etxe ezagunenetako bat: Schminke House. 1930etik 1933ra artean, proiektua egin eta eraiki zen Fritz Schminke fideo ekoizle, Charlotte emaztearen eta bere seme alabentzat, nazismoaren urtean hasi baino apur bat lehenago.\nHiriko jendeak Schminke lantegiaren atzeko etxea deitzen dio, "fideoen lurrunezko ontzia". Bere idi begiekin, zubiarekin eta kanpoko eskailerekin, izen hori merezi duela adierazten dute. Hans Scharoun Bremerhavenetik zetorren eta itsas eraikuntzatik hartuk zituen ideia batzuk. Eta zentzu metaforiko batean, familia osoarentzako bizitza ontzi bat bezala ulertu zuen etxea.\n“Your life’s new ship - toot, toot, toot - is under steam. It will serve you well in the coming cheerful battle.” idatzi zuen Scharounek 1933ko udan, familiaren bisita liburuan.\nEtxeen funtzioei kalterik egin gabe, eraikina hogeiko hamarkadako modernismo kubikotik harago doa. Scharounek gizakiaren eta inguratzen duen naturaren arteko bitartekari gisa ulertu zuen etxea.Azken emaitza artelan bat eta eraikuntza ekologikoaren maisulan bat da.\nFilmak etxe moderno baten historia kontatzen du, garaiz kanpo eraikitakoa dirudiena. Klaus Kurvers arkitektura historiagileak etxean barrena gidatzen du ikuslea eta, bien bitartean, Helga Zumpfe, Schminkeren alaba gazteenak eta Ello Hirschfeldek, naziei iraun zien adoptatutako neska juduak, azaltzen dute nola fideo lurrina bizitzeko toki alaia zen eta nola haurtzaroko egun lasaiekin lotzen duten. Achim Wendschuh arkitektoak eta Hans Scharounen laguntzaile hurbilak azaltzen ditu proiektuaren hastapenak. Horrela, filmak arkitektura eta biztanleentzat etxe baten izan lezakeen esanahia konbinatzen ditu.\nArtfilms DVDko azalpenaren moldatutako testua.


Mahai guztietan defendatu behar dugu negoziazio kolektiborako eskubidea | LAB SINDIKATUA\nBidalketak Info Mahai guztietan defendatu behar dugu negoziazio kolektiborako eskubidea\nLABek Euskal Herriko sindikatu guztiei proposamena helarazi die langile guztion eskubide hau defenda dezagun. Denok erantzukizunez jokatzen badugu, gure hitzarmenak babestea posible da.\nAzken lan erreformek ondorio larriak ekarri dizkiete Euskal Herriko langileei. Hauen artean, bi nabarmendu ditzakegu:\na) Enplegu suntsiketa: Ia-ia doainik kaleratu ahal gaituzte eta patronalak sekulako erraztasunak dauzka kaleratze kolektiboak aplikatzeko (ez dute Gasteiz edo Iruñako gobernuen baimenik behar, arrazoi gehiago erabili ahal dituzte langile bat kaleratzeko…).\nb) Lan eskubideen lapurreta: negoziazio kolektiboa baliogabetu dute.\nZergatik esaten dugu negoziazio kolektiboa baliogabetu dutela?\n1. Estatu mailako negoziazio kolektiboa herrialdekoaren gainetik ipini dutelako. Honen helburua, herrialdeko sektoreko hitzarmenak desagertaraztea da. Hitzarmen hauek urtetako borrokaren bitartez lortu ditugu eta hauei esker gure lan baldintzak Estatukoak baino askoz hobea izatea lortu dugu.\n2. Enpresako negoziazio eremua gainontzekoekiko lehenesten dutelako. Ondorioz, enpresan, herrialde mailako hitzarmenean adostutakoaren azpitik negoziatu ahal izango dute.\n3. Patronalari hitzarmen batean adostutakoa ez aplikatzeko aukera eman diotelako. Orain arte langileen ordezkariekin adostasuna behar zuten, baina aurrerantzean ez da behar izango.\n4. Hitzarmenei iraungitze data ipini dietelako. Orain arte hitzarmen berria sinatu arte, aurreko hitzarmenak indarrean jarraitzen zuen. Hemendik aurrera, bi urtez baino ez.\nNegoziazio kolektiboaren bitartez, langileok eta patronalak gure lan baldintzak adosten ditugu, baina Estatuko gobernuak erabaki du hemendik aurrera ez dela negoziatzeko beharrik izango, hau da, patronalak bere kabuz egin eta desegin ahal izango duela. Euskal Herrian ez daukagu enplegu eskuduntzarik eta horregatik gure herrian negoziazio kolektiboak garrantzi are handiagoa dauka. Negoziazio kolektiboaren bitartez erreforma ezberdinen ondorioak gutxitu ahal izan ditugu, baita soldata zein lan baldintza hobea bermatu ere. Horregatik, eskubide honi eutsi behar diogu.\nInposatu dizkiguten lau neurri hauek gelditzen ez baditugu, hitzarmena sinatzeak EZ DU EZERTARAKO BALIO IZANGO:\n– Enpresak, langileekin adostu gabe, hitzarmenak ezartzen duena ez betetzeko aukera izango duelako.\n– Bi urte ondoren, hitzarmena berritzen ez badugu enpresak beste hitzarmen bat aplikatu ahal izango digulako: enpresakoa badaukagu, herrialde mailakoa; herrialdekoa badaukagu, estatu mailakoa, edo langileen estatutua estatu mailako hitzarmena badaukagu.\n– Estatu mailako hitzarmen batek edozein gai (soldatak, jardunaldia…) Madrilen negoziatu behar dela ezarri dezakeelako (herrialde mailako hitzarmenak gai horretaz ezartzen duenak ez luke balioko).\n– Enpresa mailako hitzarmenak lan baldintzak herrialdekoaren azpitik ezarri ahal dituelako.\nHortaz, LABen iritziz, lehenengo eta behin inposaketa hauek guztiak indargabetu behar ditugu, helburu argi batez: negoziazio kolektibo eraginkorrerako eskubidea izatea. Erreformaren kontrako greba erabateko arrakasta izan da. Inposatzen dizkiguten neurrien kontra gaudela eta gure eskubideen defentsan borrokatuko dugula erakutsi dugu. Grebarekin hasitako bideari jarraipena emateko momentua da eta borroka hori negoziazio eremu guztietara eraman behar dugu. Egoera berria eta oso larria da. Ezin dugu negoziazio mahaietan parte hartu ohiko negoziazio batean bageunde bezala.\nEkidin ahal da. Eta Euskal Herriko sindikatu guztien erantzukizuna da.\nSindikatu guztion artean gutxieneko akordio bat lotu behar dugu negoziazio kolektiborako eskubidea defendatzeko eta eredu propioa eraikitzeko. Alternatiba Euskal Herrian dago: Madrileko erreformak eta akordioak gaindituz, hemen eskubide eta soldata hobea izatea posible egin duen negoziazio kolektiborako eskubidea defendatuz.\nLABek aurrea hartu du eta gainontzeko sindikatuei lau puntutan datzan akordioa proposatu die:\n– Sektore mailako akordio markoak sortzea. Honek juridikoki aukera ematen digu gure negoziazio esparrua blindatzeko. Akordio hauen bitartez, herrialde mailako hitzarmenak estatukoen gainetik kokatuko genituzke eta, honetaz gain, gutxieneko izaera emango genieke (hau da, enpresetan ez dadila ezer negoziatu hauen azpitik)\n– Sindikatu guztiok, enpresetan, herrialdekoen azpitik ezer ez negoziatzeko konpromisoa hartzea.\n– Sindikatu guztiok hitzarmenetan, bai enpresetakoetan bai herrialdekoetan, hurrengo hau sinatzeko konpromisoa hartzea: edozein lan baldintza betetzeari uzteko orduan enpresa eta langileen arteko akordioa ezinbestekoa izatea.\n– Sindikatu guztiok enpresa zein herrialdeko hitzarmen guztietan, beste bat sinatu artean aurreko hitzarmena aplikatzen jarraituko dela sartzeko konpromisoa hartzea.\nAkordio honen bitartez erreformaren alde kaltegarrienak geldituko genituzke. Puntu hauek gure lehentasuna izan behar dira negoziazio guztietan; bestela, ikusi dugunez, negoziatu ahal diren beste eduki guztiak ezerezean gelditu ahal dira. Enpresariak beteko ditu ala ez, bere apetaren arabera. Euskal Herriko sindikatu guztion ardura eta betebeharra da negoziazio kolektiborako esparru propioa defendatzea, eta honelako iniziatiben bitartez egin ahal da.\nLangabeziak eta prekarietate laboral zein sozialak argi uzten dute lan harreman eredu berria eraiki behar dugula: patronalaren pribilegioak bermatu beharrean langileon eta jendartearen eskubideak bermatzeko balio behar duena. Baina horretarako, Euskal Herriak gai soziolaboraletan lege ahalmen osoa eduki behar du. Eta honekin batera, negoziazio kolektiboa ezinbesteko tresna ere bada.\nEuskal Herriko patronalak Madriletik oparitu dioten erreforma baliatu nahi du eta ez du negoziazio kolektiborako euskal esparrua babestu nahi, ez eta aldebakartasuna ematen dioten erreformaren ondorioak indargabetu ere. Aukera hori oparitu diete, baina geure esku dago, mobilizazio eta presio sozialaren bitartez, erabili ez dezatela. Euskal Herrian negoziatzen duguna errespetaraztera behartu behar ditugu.\nMartxoaren 29ko greba bide baten hasiera izan zen. Euskal Herriko langileok geure lanerako eskubidea eta geure lan baldintzak defendatzeko prest gaudela argi utzi genuen. Orain, borroka indartzeko momentua da.


Sudur gorrien atzetik - Bizkaiko Hitza\nSudur gorrien atzetik\n2018, maiatzak 04 Albisteak, Asteburuko proposamena, Bizkaia, Kultura 238\nGero eta gehiago errotzen ari dira clown jaialdiak Bizkaiko herrietan. Askatasuna irudikatzen dute clownek, nonbait, eta terapia pertsonal gisa jotzen dute askok horiek ikusi edota interpretatzera, nork bere barnean gordeta dituen alde guztiak inolako lotsarik gabe ateratzeko bide modura. Ezbairik gabe, pertsonaia bitxiak dira clownak, eta umorea, kritika soziala edota haserrea nahasteko gaitasuna dute; beti ere, hitzik egin gabe. Horixe dute xede nagusi: isiltasunetik ahalik eta sentimendu gehien adierazten saiatzen dira clownak. Bada, pertsonaia bitxi eta maitagarri hauek maite dituztenek badute non aukeratu, clown jaialdi bana jasoko baitute Bilbok eta Arrigorriagak asteburuan.\nAtzo hasi zen Bilboko Zorrotza auzoko clown jaialdiaren IX. edizioa, Idoia Sanchez artistaren Ah ze komeria ikuskizunarekin, eta gaurtik igandera bitarte, arte eszenikoetan ospe nabaria duten lau konpainiak eskainiko dituzte ikuskizunak: Euskal Herriko Nogusano eta Shakti Olaizola konpainiak, Danimarkako Lotta & Stinak eta Argentinako Levelibular konpainiak.\nShakti Olaizola artista izango da gaur antzezten lehena. Kukutza gaztetxeko tailer batean hasi zen Olaizola gorputzaren mugak aztertzen, eta atalak ahalik eta gehien luzatzen dihardu ordutik.”Gomazkoa” bailitzan aritzen da sortzen dituen ikuskizunetan, kontortsioa eta umorea uztartuz. Hala egin du sortu berri duen Baldin bada lanarekin ere. Margolari bat irudikatuko du Olaizolak, eta Joseba Negro artistaren laguntza izango du piezan; musikariaren rola hartuko du Negrok. Pieza berria aurkeztuko du gaur Zorrotzan.\nTrapezioak eta pintzelak\nMargolari traketsa da Olaizola, baina baldarra bezain abila dela erakutsiko du piezan zehar: oinekin margotuko du, ezinezko diren orekak mantenduko ditu eta postura bitxietan abestu egingo du. Negro musikariaren laguntza izango du lan horretan bidailagun, hark jarriko baitie doinua Olaizolak egingo dituen akrobazia, dantza eta ezinezko diruditen bihurrikeria guztiei.\nIkuskizuna sortzeko ideia modu bitxian etorri zitzaiola azaldu zuen artistak joan den hilabetean Gaztezulo aldizkarian. “Duela pare bat urte, bertikal bat entseatzen ari nintzela, oinekin pintzel bat hartu eta marrazten saiatzen hasi nintzen. Marraztea txikitatik nire barnean egon den behar bat da, eta beraz, naturala iruditu zitzaidan bi diziplinak batzea”.\nNogusano konpainiak hartuko du Olaizolaren segida. Paolo Di Gianvicenzok eta Jon Zumelagak A pan y agua lana erakutsiko dute Bilboko emanaldian. 2011n sortu zuten clown taldea, eta orduztik “etengabeko komikotasun zentzugabean” ari dira taldekideak. Ibilbide horren beste adibideetako bat da osatu duten azken lana. “Umore absurduaren mugan” dagoen pieza dela diote egileek: apaiz baten eta herritar xume baten azalean jarriko dira bi-biak.\nLarunbatean nazioarteko konpainiek hartuko dute txanda: Dinamarkako Lotta & Stinak Rola Bola izeneko ikuskizuna erakutsiko du Zorrotzan. Zirkuko bi artistak osatzen dute bikotea eta akrobazietan espezializatuta daude bi-biak; bereziki, tutu baten gainean jarritako oholaren gainean egindako ariketetan. Bruselako Zirkuko Arteen Goi mailako ikasketak bukatu eta mundu mailako hainbat jaialditan izan dira ordutik.\nArgentinako Levelibular konpainiak Portamundos izeneko ikuskizuna eskainiko du ondoren. Hamazazpi urte dira Cristian Gutierrez eta Yesa Bearzi artistak clowngintzan hasi zirenetik, eta, orduztik, aireko akrobazietan espezializatutako ikuskizunak osatu dituzte. Halakoa da Portamundos lana ere: zirkua eta antzerkia nahasten dituen ikus-entzunezko pieza da, eta ikusleen parte hartzea bilatzen du etengabe.\nBertsoak eta Fant jaialdia\nBilboko Udalaren Kultura Barrutik egitasmoak bultzatutako topaketa da Zorrotzako Clown Jaialdia, baina ez da egitasmoak astebururako aurreikusita duen ekitaldi bakarra. Hain zuzen, bihar hasiko da udaberriko bertso saioen bira Santutxu auzoan, eta kantuan arituko dira eguerdian bertsolariak. Horrez gain, Fant zinema jaialdiari ere gaur emango diote hasiera. 24. aldia du Fantek eta gaur egingo dute inaugurazio ekitaldia, Campos Eliseos antzokian, 20:00etan.\nEuskal sortzaileen filmak proiektatuko dituzte 23:00etatik aurrera BBK aretoan. Orotara 11 film labur erakutsiko dituzte: Aprieta, pero raramente ahoga; Contact; Ejecutor; El Duelo; June; La Noche de las sombras; Pink milk; Revolution; Tür; Versus; eta Ziren.\nLarunbatetik aurrera, sail ofizialean lehian arituko diren filmak eskainiko dituzte, Golem-Alhondigako zinema aretoetan. Guztira, nazioarteko hemezortzi film lehiatuko dira aurten jaialdiko sail ofizialean; inoiz baino gehiago. Datorren larunbatean egingo dute Fant zinema jaialdi bukaerako ekitaldia, eta bertan emango dituzte aurtengo edizioko irabazleen izenak.\nZinema, umorez bustitako arte eszenikoak eta bertsoak. Non aukeratu bada egunotan Bilbon.\n+ Gaur hasiko da Arrigorriagako Clown Jaialdiaren 23. edizioa


Kaixo lagunak? Zelan? Zelan daroazue konfinamendua?\nSarrera hunek arrozoi bi dekoz: txiolari betek proposatu zozten kondinamenduaren ingurun zerbait idaztea, [domekan hasi nintzen zerbait idazten, baina apurtxu ploff neuan eta sarrera tristea urte zozten] eta bestetik, gaur inkesta bota dot eta emoten dauenez, ez dozue gure #AneFer en horas bajas irakurri gure, beraz sarrerari bueltatxu bet emon dotzat.\n[astelehena da, arrastiko 20:30ak diz eta duela gitxi berbalaguna izan dot skype bidez. Orraztute, makillata, ondo jantzita eta takoiegaz nau, berak aurpegia bakarrik ikusten dozta, bainan neuk energia bihar neban, eta de punta en blanco nau. Gaur hasta lentillak jantzi dotaz]\nEgun hauetan normalean eroso egoten nai etxean, bainan tarteka bai apaintzen naiela. Egia da presumida naiela eta indarrak hartzeko guapa ipintzen nai. Morala igotzen dozta.\nBakarrik bizi nai, eta ordu asko igarotzen ari nai neugaz bakarrik. Eta gogorra egiten ari dozta [egixa da tartean behin gurasoen etxera eskapa naiela eta Amaia be bisitan etorri doztala, gehien bet Konkis ikusteko]. Beraz, larregi neure pentsamenduetan ez murgiltzeko, gauzak ein dotaz. Gauza pilo. Neure konfinamenduak 3 denbora-pasa nagusi izan dauz:\n1- EGUNEAN JARRI\nHaserako egunetan, etxeari sekulako errepasoa emon notzan: etxe guztian aspiradora eta fregona ondo pasa, hautsak ondo kendu [momentu hori non planteatzen zazen zertarako dekozuzen figurita eta katxibatxe guzti horiek, hautsa hartzeko bakarrik balio badabez eta!!] lehioak garbitu, zapateroa txukundu, arropa ere, CD eta liburuak kutxundu…. eta gehien bet sukaldeak bihar zabizen garbiketa sakona. Azulejoetatik hasita eta armaruietan amaitute [ asko eiten da berba armairuan dekozuzen eta jazten ez dozuzen arropen inguruan, bainan zer pasetan da sukaldeko fondo de armarioagaz ???? : 2015ean kadukatu ziren infusioak, superrean oparitu zotzuen sardinilla lata erdoitua, eta biharreko gabonetako otarrean zetozen (eta inoiz jango ez dozuzen) melokoton en almibar poteak (6 !!! 6 melokotoi pote urte ziren!!! Ugaldu ote dira hor barruan?) ]\nPendiente nebazen serie eta pelikulak ikusi, eta eguraldi onak lagunduta be, biharra amaittu eta terrazara igotzen nintzen aspaldi itxita nebazen liburuegaz amets egitera.\nEta neure gorputzagaz egunean jarri eta masturbatu. Eta plazerra emon. Eta barriro masturbatu.\nBeraz, pendiente nituen kontu asko egunean ipini dotaz. Beraz, pozik.\nYoutube bihurtu da neure konpainia hoberetakoa [Grasias por ver este video y ya sabes, si te gusta dale dedito hasia arriba ( aitortukotzuet askotan métete el dedito….pentseu dotela…)].\nSukaldeko errezetak [zelako erraz eiten dabizen beraiek eta zelako emaitza fake totala urten doztan batzuten. Kafezko tarta hotz bet ein neban, oso osorik basuran amaitu zabiena….], ariketa fisikoak eta estiramientoak egiteko bideoak [inzentibo modun, bati tio buenorro bet gidatute… izerditan,… ummmmmmm…. Gauean kiki izerditu bet entrenatzaileagaz…badakizue, imaginaziñoan ez dau usainrik ], eta gehien bet, musika entzun eta makillaje eta orrazkera tutorialak.\nEgin dot manikura superkukia, begiko marra urtena egiten ikasi dot super ondo, ezpainak karnoso eta bolumenagaz zelan pinta ikasi dot, zelan emon kolorete panpin bet emon barik, zelan emon rimela, ….vamos, divina de la muerte ipini naizela egunotan.\nEta noski, holango guapa ipinita, bakero eztuak, top bet, eta takoiak jantzi eta parrandatxua ein dot etxean. Taberna bihurtu dot egongela. Kaskoak , youtuben musika eta destorni eta piti pilo. Txo! Ta sekulako parranda bota dot imaginaziño apurtxu bategaz!!!!\nEta bere abantailak dekoz: dantzatu dot ero beten modun, lotsa barik, inork zer pentsatuko dauen preokupa barik, soilik neure gustoko musika pintxeu dot [trap eta reggetoia aguanta barik], DJ #AneFer on fire ! [zelan denbora apurtxu bet soberan badekoten, beste sarrera beten ipiniko dotaz, abesti zerrenda] eta mutil buenorro pilogaz tonteau dot [imaginaziñoan noski, ez dauz babosoak]\nAzkanean, gaueko 22tan hasi eta ixa goizeko ordu biak bitarte, sekulako mandagagaz, eta dantza pilo einda, ohera gaueko ligeagaz! [satisfyer momentua]\nOnline harremanak. Aspaldiko lagunen KUKUak, eta modu berean be aspaldiko lagunen KUKU ezak, edo kuku azkarrak [egixa esan mila buelta emon dotzat izan be jende bet zein momentuten galdu doten enai konturatu]. Amaiaz bideo dei luzeak, lobiegaz online jolasten, amatxugaz mezu pilo eta argazki pilo, bideo pilo….\nHarreman barriak be. Publikoan zein pribatuan lehen harremanak, eta jende barria ezagutzeak sortzen dauen txispita hori eta pentsamenduak: idatzikotzat? Idatziko dozta? Idazten badotzat pentsatu dau pesada bet nahiela? Zelatan idatzi dozta? Interesa ingo dau neugan? Ez dozta galdetuko zer gure dauen esan beren emotiak? Bikotea daukien galdekotzat? Oso galdera zuzena da?\nGaur ez dot online ikusi. Like emon dozta! Eratzun ein dozta!!! Jatorra emoten dau. Guapotxue da…badeko bere puntua… edo zelakoa izango da? Zelako begirada izango du? Eta ahotsa? Eskuak? [izan be zuok ez dozue neure aurpegia ikusi, bainan neuk be ez dot zuotako askoren aurpegia ikusi ]… badakizue bizirik zauzela sentiarazten doztazun nerbitxo eta zalantza horiek. [eta bai, hemen be satisfyer momentuak izan dotaz. Aitortzen dot. Mea kulpa. Oso promiskua nabil….]\nEta bideo horiek. Aurpegian irrifar goxoa margotzen dabizen bideoak. Eta izaera espezial eta berezia galdu dabizen bideoak, iada ez direlako gureak, neureak. Eta onartu gure ez den isiltasuna, sortu dabizen bideoak.\nEta txiolari maitagarriak. Zuok izan zazte neure egunotako konpañia handiena. Zuotako batzuk apurtxu bet gehiau ezagutzeko gogo pilo dekodaz, egunotan, zuokaz berba eiteko gogoak izan dotaz, pantailaren bestaldeak emoten dauen segurtasun eskudo horregaz, beste barik ratotxu atsegin bet pasa, berba egin eta gauza barriak konteu eta ezagutu.\nGeure #BazkalOstekoTxorradatxuk eta zuokaz boatzen dotazen barreak, eta zuon txio ederrak eta partekatu doguzen argazkiak, eta abestiak, eta faltan botatzen dizen itsasoak gara, eta memeak, eta topak, eta Bitartean Mugikorrean guztiak, eta egun onak, eta Gabon-ak eta azkan bariku desbardin hauek…Milesker benetan be!\n[Zelako txapa sartu dotzuet ezta???? Aguanta biharko dozue, amairako txiste gatxa falta da!!!]\nLaburbilduz: esan daieke neurea, altzarigintza konfinamendua izaten ari dela: armairuko urtenaldiak [salidas del armario], ate bet modun makilleta nabil [pintada como una puerta] eta mahai beten kantoia bainan urtenagoa [mas salida que la esquina de una mesa!]


Bertsomovieda 2017 – Badator!\nZer den zehazki ez dakizula? Lasai, xinplea da eta: bertsoren bat ageri den bideo bat, gutxienez 7 segundokoa, grabatu, internetera igo, eta guri horren berri ematean datza lehiaketa. Edozein bertsok balio du, nork berea ala besteena, eta sariak mota guztietakoak dira, gazteenentzat bi sari, eta helduentzat beste bi. Horiez gainera, publikoaren sari potolo bat, eta bertso onenak dituen bertsomoviearentzat ere sari berezi bat; guztira 2500€ saritan.\n200na €ko bi sari, epaimahaiak erabakitako bi aipameni\nGozatzeko lehiaketa bat antolatu dugunez, bideoak bertsomovieda.com webgunean ikusgai egongo dira epea ixten denetik, eta gogokoena bozkatzeko aukera ere izango da. Apirilaren 23tik maiatzaren 4ra arte egongo da zabalik lanak aurkezteko epea, eta maiatzaren 5etik maiatzaren 12ko eguerdiko 12ak arte egongo da bozka emateko aukera zabalik.\n…eta badator seigarrena!\nAurreko edizioen arrakasta ikusi ondoren badator seigarrena ere.\nDatozen egunotan izango duzue gure berri, egon azti!


Arbon (Garona Garaia) - Wikipedia, entziklopedia askea.\nArbon (Garona Garaia)\nArbon Okzitaniako udalerri bat da. Administratiboki Frantziako Garona Garaia departamenduan dago, Okzitania eskualdean. 2013an 95 biztanle zituen.\nAndré ESPARBES (2014-2020)\n43° 00′ 02″ N, 0° 44′ 49″ E / 43.0006°N,0.7469°E / 43.0006; 0.7469Koordenatuak: 43° 00′ 02″ N, 0° 44′ 49″ E / 43.0006°N,0.7469°E / 43.0006; 0.7469\nArbon (Garona Garaia) (Frantzia)\nArbon (Garona Garaia) (Okzitania)\nIzaut-de-l'Hôtel, Cazaunous, Juzet-d'Izaut eta Malvezie\n2007an Arbon udalerrian erroldatutako biztanleak 67 ziren. Familiak 28 ziren, horien artean 4 pertsona bakarrekoak ziren (4 bakarrik bizi ziren emakumeak eta 4 bakarrik bizi ziren emakumeak), 20 seme-alabarik gabeko familiak ziren eta 4 seme-alabak dituzten bikoteak ziren.\n2007an 84 etxebizitza zeuden, 30 familiaren etxebizitza nagusia ziren, 47 bigarren erresidentzia ziren eta 6 hutsik zeuden. Etxebizitza guzti hauek 83etxeak ziren. 30 etxebizitza nagusietatik 24 bere jabearen bizilekua ziren eta 6 alokairuan okupaturik zeuden; 1ek bi gela zituen, 5 etxek hiru zituzten, 15 etxek lau zituzten eta 9 etxek bost zituzten. 20 etxek euren parking plaza propioa zuten azpian. 12 etxetan ibilgailu bat zegoen eta 14 etxetan bat baino gehiago zituzten.\nArbon udalerriko biztanleria-piramidea 2009an .\n2007an lan egiteko adina zuten pertsonak 34 ziren, horien artean 20 aktiboak ziren eta 14 inaktiboak ziren. 20 pertsona aktiboak lanean(10 gizon eta 10 emakume) zeuden.. 14 pertsona inaktiboetatik 12 erretiraturik zeuden, 1 ikasten zegoen eta 1 "bestelako inaktibo" gisa sailkaturik zeuden.\n2000. urtean Arbon udalerrian 3 nekazaritza-ustiategi zeuden.\nIzaut-de-l'Hôtel (1,8 km)\nCazaunous (1,9 km)\nJuzet-d'Izaut (2,7 km)\nCabanac-Cazaux (3,7 km)\nArguenos (3,8 km)\nSengouagnet (3,9 km)\nMultimedia: Arbon (Haute-Garonne)\nAzken aldaketa 1 iraila 2020(e)an, 05:34(e)tan\nOrriaren azken aldaketa: 1 iraila 2020, 05:34.


Olloki - Ahotsak.eus\nOlloki
Astigarragako Olaberrieta baserrian jaio zen Maritxu. Sei urterekin ekarri zuten Ollokinera, aitabitxi-amabitxiekin. Normalean, baserriaren izengoitia hartzen du pertsonak, baina kasu honetan, Olloki aita eta osabari deitzen zioten eta handik hasi ziren etxeari Ollokine deitzen. Aitonak bertsolari ona izan behar zuen.
\nBideo hau erabili nahi baduzu, jarri gurekin harremanetan eta kalitate onean bidaliko dizugu. Ez ahaztu mezuan OIA-031-002 kodeko bideoa nahi duzula aipatzea: ahotsak@ahotsak.eus\nAstigarragako Olaberrieta baserrian jaio zen Maritxu. Sei urterekin ekarri zuten Ollokinera, aitabitxi-amabitxiekin. Normalean, baserriaren izengoitia hartzen du pertsonak, baina kasu honetan, Olloki aita eta osabari deitzen zioten eta handik hasi ziren etxeari Ollokine deitzen. Aitonak bertsolari ona izan behar zuen.\nGaia(k): Familia eta harremanak » Lagunartea eta familia » Etxeko giroa , Familia eta harremanak » Herriko giroa » Gaitzizenak , Baserria » Baserriko bizimodua » Baserriaren historia eta kokalekua\n- A ez dakit... hara ezkondu zian 'o... hori ez zattut esango. Han sortu giñan behiñipein betzi 'do hamar.\n- Honea sei urtekin karri ziten. Nola... Osaba zen nere attan anaiya. Eta nola berak etzakaten... etzuten familiyik ba 'ta... ordun bakizu? Askok ez bazuten ere zeaikan... padrino-madrinak, atautxi-amautxiyak, jasotzen zittuzten hola, asko, len ohittura bazen. 'Ta etzuten beran familiyik eta honea karri ziten 'ta hementxe, hazi 'ta hezi, 'ta bukatu 're hemen in berko dugu.\n- Olloki saten ziyoten osabai, 'ta nere attai 're bai. Attona... attona... hoiyen attan atta edo... Hoin attona 'ro... Usurbilkua baiño han Olloki baserriya 'ro ez dakit zer zen han... bertsolaiya oso ona izan ber zun.\nLandibarren familia gehienak etxejabeak


Bergarako Unedeko idazle eskolan parte hartzen duten bergararrentzako diru-laguntzak | Bergarako Udala\nBergarako Unedeko idazle eskolan parte hartzen duten bergararrentzako diru-laguntzak\nBergarako herritarrek Idazle Eskolak antolatzen dituen modulu eta hitzaldietan parte hartzeko laguntzak izango dituzte 2012 ikasturtean.\nIdazle Eskolak idazten eta ozenki irakurtzen trebatzeko ikastaro laburrak eskaintzen dihardu 2011-12 ikasturtean zehar Bergarako UNEDen. Dagoeneko amaituta daude iritzi-artikuluari eta poesiari eskainitako moduluak eta urtarrilean ipuinak idazten ikastekoa hasiko da Edorta Jimenez idazleak emanda. 8 larunbatetan eskainiko da goizeko 10:45etik 12etara.\n"Informazio gehiago:" http://ieskola.asmoz.org/index.php?option=com_content&task=view&id=45&It...\nEra berean, urtarrilean zabalduko da antzerkiko moduluan apuntatzeko epea ere eta martxoan izango da ozenki irakurtzen trebatzeko moduluan izena ematekoa.\nBestalde, hilean behin, idazle edo kultura-sortzaile baten hitzaldia izaten da,IDAZLEAK IRAKURLE MINTEGIetan eta urtarrilaren 21ean Julen Arriolabengoa idazlea izango da Jaun Zuriaren askazia bere liburuaren jiran jardungo duena. Aurten Euskara jatorrian hartu da hizpide, eta Julen Arriolabengoaz gain, hizlari izango dira Patxi Zubizarreta, Juan Antonio Urbeltz, Jon Sarasua, Xamar, Fredi Paia eta Aitor Furundarena. Hilean behin larunbatetan.\nHelbide honetara jo dezakezue\nEskaintza osoaren gaineko informazioa honako helbidean lor liteke: http://ieskola.asmoz.org IDAZLEAK IRAKURLE MINTEGIAK eta IDAZLE ESKOLAko MODULUAK ataletan.\nEsan bezala, bai moduluetan eta bai hitzaldietan parte hartzeko interesa duten bergararrek diru-laguntzak izango dituzte Bergarako Udalaren eskutik. Laguntza matrikularen %75era artekoa izan liteke lana dutenen artean eta %100era artekoa ikasle eta langabeen kasuan.\nBete beharreko inprimakia


Bilboko Guggenheim Museoak inoizko Aste Santurik onena izan du - Ekonomiaren KZ\nGuztira 28.785 pertsonak gozatu dute Guggenheim Bilbao Museoko erakusketez Aste Santuko egunetan (apirilaren 14tik, osteguna, 18ra, astelehena, biak barne). Kopuru hori bere historiako hamar onenen artean dago, eta Bilboko museoa normaltasunera itzultzeko asmoa du.\nBisitarien jatorri geografikoari dagokionez, beste herrialde batzuetatik etorritakoa berreskuratzen ari da, hau da, guztizkoaren % 35. Ohi bezala, Frantziatik etorritakoak nabarmentzen dira (guztizkoaren % 9), ondoren Erresuma Batutik ( % 4,6), Alemaniatik ( % 3,5) eta AEBetatik etorritakoak. AEB ( % 2,5), Portugal ( % 2,3) eta Italia ( % 2).\nEstatutik etorritako bisitarien artean, euskaldunak (guztizkoaren % 21,6), madrildarrak ( % 10,7) eta katalanak ( % 9,6) nabarmentzen dira. Jende gehien bildu zen eguna ostirala izan zen, 6.723 bisitarirekin.\nMuseotik azpimarratu dutenez, publikoaren “arrakasta” aldi baterako erakusketen “kalitateak eta barietateak” eragin dute, ‘Motion’ erakusketa inauguratu berria kasu. Autoak, Art, Architecture ‘, Iberdrolak eta Volkswagen Taldeak babestua;’ Jean Dubuffet: ospakizun sutsua ‘, BBK-k babestua;’ Del Fauvismo al surrealismo: Musée d ‘Art Moderne de Paris-en maisulanak, BBVA Fundazioak babestua; eta Film & Video Monira Al Qadiri Aretoaren instalazioa: laugarren sakratua; eta Bilboko Guggenheim Museoaren maisulan erakusketa iraunkorra.\n← Euskal industri esportazioak % 27 handitu dira\nElektrizitatea % 24 jaitsi da eta 85,19 euro/MWhko prezioa izango du gaur →\nNafarroak 30 milioi bideratuko ditu Sakanaren garapen industrialerako


Nafarroako Nazioarteko Zinema Festibala ospatu da lehen aldiz\nAsteburuan ospatu zen Nafarroako Nazioarteko Zinema Festibalaren lehendabiziko edizioa. Gizarte gaiak hizpide, fikziozko zinemagintzan oinarritzen da batez ere. Sortzaileen arteko topagunea izateko helburuarekin bultzatu zuen NIFF, Baztanen egoitza duen Estudios Meliton zinemagintza enpresak.\nReyes Carrerek ulertezintzat jo du Donostiako Udalak Alleni harrera ofizial bat antolatu izana\nWoody Allen zinegile estatubatuarrak bihartik aurrera Donostian grabatuko duen filma aurkeztu du gaur eguerdian Kursaalean. Donostiuako udalak harrera ofiziala egin dio gaur, baina EH Bilduk ez du bertan parte hartu, atzo iragarri zuten moduan. Reyes Carrere EH Bilduko zinegotziak Hamaika Telebistari adierazi dionez, ulertezina da Allenen aurka egin izan diren salaketa larriak aintzat hartu ere egin gabe halako harrera ofizial bat antolatu izana.\nBBK Mendi Film Bilbao Bizkaia izena hartuko du aurrerantzean Mendi Film Festivalak\nMendi Film festival jaialdiaren 12. Edizioa aurkeztu dute Bilbon. Bilboko Udalarekin, Bizkaiko Foru Aldundiarekin eta BBK Fundazioaren sinatutako akordioa medio, izen berria hartu du jaialdiak, BBK Mendi Film Bilbao Bizkaia. Jaialdia abenduaren 6tik 15era ospatuko da aurtengo edizioa eta jaialdiak ematen duen WOP sariaren irabazleak Romano Benet eta Nives Meroi alpinistak izango direla aurreratu du antolakuntzak.\nPeriko Solabarriaren inguruko dokumentala egin du Ander Lopezek\n1930ean jaio eta duela lau urte, 2015an, zendutako Periko Solabarria ezker abertzaleko militanteak hatz marka sakona utzi zuen Euskal Herrian eta oso bereziki Bizkaiko Ezkerraldean eta Meatzaldean. Garai eta ideologia ezberdineko jendeak mirestu du Periko eta horren eredu ugari daude, behar bada, azkenekoa, Ander Lopez ikus-entzunezko komunikazioko ikasle barakaldarrak bere gradu amaierako lan gisa aurkeztu duen dokumentala. Periko Solabarriaren irudian sakondu eta abade militanteak utzitako ondarea partekatu nahi izan du gazteak.\nMuga deitzen da pausoa: Elvira Zipitriaren historia argitara\nMaider Oleagak Muga deitzen da pausoa filma argitaratu du, Elvira Zipritriaren historioa ezagutzea du helburu zuzendariak. Oldeaga zazpi urtean Mexikon bizi ostean, Euskal Herrira itzuli zen, 2011n, eta etxe bat hartu zuen alokairuan Donostian, Parte Zaharreko Fermin Calbeton kalean, 26. zenbakiko bigarren solairuan. Zipitriaren omenezko plaka bat zegoen atarian, eta etxejabeak azaldu zion bertan bizi izan zela Zipitria hirurogei urtez. Etxe hartan, dozenaka haur eta heldu hezi eta alfabetatu zituen hiru hamarkadatan, euskaraz eta klandestinitatean, frankismo garai betean; bizitzako azken urteak ere etxe hartan eman zituen, itxita, hil zen arte. Irakaslea ez ezik, politikako eta kulturako militantea ere izan zen, besteak beste, Emakume Abertzale Batza, Euskaltzaleak eta Eusko Ikaskuntza elkarteetako kide izan baitzen. Oleagarentzat "berebizikoa" izan dela adierazi du eta ispilu bat izan dela Zipitria berarentzat.